**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ ΙΗ΄- ΣΥΝΟΔΟΣ Β΄**

**ΔΙΑΡΚΗΣ ΕΠΙΤΡΟΠΗ ΟΙΚΟΝΟΜΙΚΩΝ ΥΠΟΘΕΣΕΩΝ**

**ΠΡ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα, σήμερα, 17 Μαρτίου 2021, ημέρα Τετάρτη και ώρα 15.15΄, στην Αίθουσα Γερουσίας του Μεγάρου της Βουλής, συνεδρίασε η Διαρκής Επιτροπή Οικονομικών Υποθέσεων, υπό την προεδρία του Προέδρου αυτής, κ. Σταύρου Καλογιάννη, με θέμα ημερήσιας διάταξης την επεξεργασία και εξέταση του σχεδίου νόμου του Υπουργείου Οικονομικών «Κύρωση Σύμβασης Διανομής Ακινήτου - Σύστασης Δικαιώματος Επιφανείας Ακινήτου Μητροπολιτικού Πόλου Ελληνικού - Αγίου Κοσμά και ρύθμιση συναφών θεμάτων» (3η συνεδρίαση).

Στη συνεδρίαση παρέστησαν ο Υπουργός Οικονομικών, κ. Χρήστος Σταϊκούρας, o Υφυπουργός Περιβάλλοντος και Ενέργειας, κ. Νικόλαος Ταγαράς, καθώς και αρμόδιοι υπηρεσιακοί παράγοντες.

Ο Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής.

Παρόντες ήταν οι Βουλευτές κ.κ. Παναγιώτα (Νόνη) Δούνια, Σάββας Αναστασιάδης, Γεώργιος Βλάχος, Μανούσος – Κωνσταντίνος Βολουδάκης, Ιωάννης Βρούτσης, Αναστάσιος Δημοσχάκης, Τσαμπίκα (Μίκα) Ιατρίδη, Αθανάσιος Καββαδάς, Σταύρος Καλογιάννης, Κωνσταντίνος Καραγκούνης, Θεόδωρος Καράογλου, Γεώργιος Καρασμάνης, Συμεών (Σίμος) Κεδίκογλου, Σταύρος Κελέτσης, Εμμανουήλ (Μάνος) Κόνσολας, Κωνσταντίνος Κοντογεώργος, Θεόφιλος Λεονταρίδης, Ιωάννης Μπούγας, Χρήστος Μπουκώρος, Χαράλαμπος (Μπάμπης) Παπαδημητρίου, Ιωάννης Πασχαλίδης, Θεόδωρος (Θόδωρος) Ρουσόπουλος, Μάριος Σαλμάς, Βασίλειος – Πέτρος Σπανάκης, Διονύσιος Σταμενίτης, Παναγής Καππάτος, Λάζαρος Τσαβδαρίδης, Βασίλειος – Νικόλαος Υψηλάντης, Τρύφων Αλεξιάδης, Ευτυχία Αχτσιόγλου, Όλγα Γεροβασίλη, Ιωάννης Γκιόλας, Ιωάννης Δραγασάκης, Σουλτάνα Ελευθεριάδου, Βασίλειος Κόκκαλης, Παναγιώτης Κουρουμπλής, Κυριακή Μάλαμα, Αικατερίνη Παπανάτσιου, Νικόλαος Συρμαλένιος, Θεοπίστη Πέρκα, Ευκλείδης Τσακαλώτος, Αλέξανδρος Φλαμπουράρης, Γεώργιος Αρβανιτίδης, Μιχαήλ Κατρίνης, Ανδρέας Λοβέρδος, Κωνσταντίνος Σκανδαλίδης, Χρήστος Κατσώτης, Ιωάννης Δελής, Εμμανουήλ Συντυχάκης, Βασίλειος Βιλιάρδος, Κωνσταντίνος Χήτας, Κρίτων – Ηλίας Αρσένης και Γεώργιος Λογιάδης.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Κυρίες και κύριοι συνάδελφοι, αρχίζει η συνεδρίαση της Επιτροπής μας, με θέμα ημερήσιας διάταξης τη συνέχιση της επεξεργασίας και εξέτασης του σχεδίου νόμου του Υπουργείου Οικονομικών «Κύρωση Σύμβασης Διανομής Ακινήτου - Σύστασης Δικαιώματος Επιφανείας Ακινήτου Μητροπολιτικού Πόλου Ελληνικού - Αγίου Κοσμά και ρύθμιση συναφών θεμάτων».

Παρακαλώ τους Εισηγητές και Ειδικούς Αγορητές να ψηφίσουν, επί της αρχής του νομοσχεδίου.

Τον λόγο έχει ο Εισηγητής της Πλειοψηφίας, κ. Δημοσχάκης.

**ΑΝΑΣΤΑΣΙΟΣ ΔΗΜΟΣΧΑΚΗΣ (Εισηγητής της Πλειοψηφίας)**: Υπέρ, κύριε Πρόεδρε.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Τον λόγο έχει η Εισηγήτρια της Μειοψηφίας, κυρία Πέρκα.

**ΘΕΟΠΙΣΤΗ ΠΕΡΚΑ (Εισηγήτρια της Μειοψηφίας)**: Θα κρατήσουμε επιφύλαξη, κύριε Πρόεδρε.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Τον λόγο έχει ο Ειδικός Αγορητής του Κινήματος Αλλαγής, κ. Λοβέρδος.

**ΑΝΔΡΕΑΣ ΛΟΒΕΡΔΟΣ (Ειδικός Αγορητής του ΚΙΝ.ΑΛ.)**: Ναι, επί της αρχής, κύριε Πρόεδρε.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Τον λόγο έχει ο Ειδικός Αγορητής του Κ.Κ.Ε., κ. Κατσώτης.

**ΧΡΗΣΤΟΣ ΚΑΤΣΩΤΗΣ (Ειδικός Αγορητής του ΚΚΕ)**: Όχι, κύριε Πρόεδρε.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Τον λόγο έχει ο κ. Χήτας από την Ελληνική Λύση.

**ΚΩΝΣΤΑΝΤΙΝΟΣ ΧΗΤΑΣ:** Επιφύλαξη, κύριε Πρόεδρε.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Τον λόγο έχει ο Ειδικός Αγορητής του ΜέΡΑ25, κ. Αρσένης.

**ΚΡΙΤΩΝ - ΗΛΙΑΣ ΑΡΣΕΝΗΣ(Ειδικός Αγορητής του ΜέΡΑ25)**: Κατά, κύριε Πρόεδρε.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Όπως προκύπτει από τις τοποθετήσεις των Εισηγητών και των Ειδικών Αγορητών, το νομοσχέδιο του Υπουργείου Οικονομικών «Κύρωση Σύμβασης Διανομής Ακινήτου - Σύστασης Δικαιώματος Επιφανείας Ακινήτου Μητροπολιτικού Πόλου Ελληνικού - Αγίου Κοσμά και ρύθμιση συναφών θεμάτων», γίνεται δεκτό, επί της αρχής, κατά πλειοψηφία.

Περνάμε, λοιπόν, στις τοποθετήσεις, επί των άρθρων.

Τον λόγο έχει ο κ. Δημοσχάκης.

**ΑΝΑΣΤΑΣΙΟΣ ΔΗΜΟΣΧΑΚΗΣ (Εισηγητής της Πλειοψηφίας)**: Ευχαριστώ, κύριε Πρόεδρε.

Κυρίες και κύριοι συνάδελφοι, θα ήθελα να τοποθετηθώ, σε συνέχεια όλων αυτών των παραγόντων, που είχαν προσκληθεί να εκφράσουν, πριν από λίγο, την άποψή τους. Η θέση μας δεν είναι να ανοίξουμε, για συζήτηση, θέματα, τα οποία έχουν, ήδη, κατατεθεί με φακέλους, εκ μέρους των Δήμων. Έχουν συσταθεί άλλες επιτροπές για την εξέταση των σχετικών αιτημάτων και λοιπών ερωτημάτων. Τους ευχαριστούμε όλους για τις σημερινές τους τοποθετήσεις. Αναγνωρίζουμε, από κοινού, την αναγκαιότητα του νομοσχεδίου, η οποία θα λειτουργήσει αναπτυξιακά για όλους και πολύ περισσότερο για την ευρύτερη περιοχή. Σίγουρα, τα επιμέρους ζητήματα που τέθηκαν, θα επιλυθούν με τον καλύτερο δυνατό τρόπο, γιατί υπάρχει ευαισθησία, θετική διάθεση και καλή πρόθεση, εκ μέρους του αρμόδιου Υπουργείου και φυσικά και των λοιπών άλλων Υπουργείων που συμμετέχουν σε αυτή τη διαδικασία.

Σε ότι αφορά στην παρούσα συνεδρίαση, παρά τη δίνη της υγειονομικής κρίσης, η σημερινή Κυβέρνηση συνεχίζει αταλάντευτα την προώθηση μεταρρυθμιστικών και αναπτυξιακών πρωτοβουλιών, με στόχο την ενίσχυση και την τόνωση της δυναμικής και της βιώσιμης προοπτικής της ελληνικής οικονομίας. Θέτει σε «τροχιά» υλοποίησης εμβληματικά έργα, με θετικό πρόσημο στην οικονομική ανάταση, στην κοινωνική ευημερία και στον πολιτισμό, αναβαθμίζοντας, συνάμα, τη θέση της χώρας στη διεθνή σκηνή.

Η μεγάλη επένδυση στο Ελληνικό συνιστά ένα εμβληματικό έργο, ένα έργο που θα πρέπει να διδάσκεται μελλοντικά, ως περιπτωσιολογική μελέτη επιτυχούς νομικής διαπραγματευτικής, κοινωνικής, οικονομικής διαχείρισης, εκ μέρους της Κυβέρνησης της Ν.Δ..

Με τη παρούσα νομοθετική πρωτοβουλία ρυθμίζονται διάφορες διαδικαστικές εκκρεμότητες και ενισχύεται περαιτέρω η ταχύτητα, η ευελιξία και η αποτελεσματικότητα της διαδικασίας, με όρους ασφάλειας δικαίου, οικονομικής αποτελεσματικότητας και κοινωνικής ανταποδοτικότητας. Το νομοσχέδιο περιλαμβάνει, πρώτον, την Κύρωση της Σύμβασης Διανομής και του Ειδικού Διαγράμματος Διανομής. Δεύτερον, τη σύσταση δικαιώματος επιφανείας ακινήτου του Μητροπολιτικού Πόλου Ελληνικού - Αγίου Κοσμά. Τρίτον, τη ρύθμιση της διαδικασίας εισφοράς των εμπράγματων δικαιωμάτων επιφανείας και πλήρους κυριότητας των ακινήτων του Μητροπολιτικού Πόλου Ελληνικού - Αγίου Κοσμά και τέταρτον, την παροχή της δυνατότητας διενέργειας πρόδρομων εργασιών, χωρίς καμία επιβάρυνση του ελληνικού δημοσίου.

Απώτερος σκοπός είναι να απελευθερωθεί, επιτέλους, από τις αγκυλώσεις του παρελθόντος, ένα έργο το οποίο αποτελεί τη μεγαλύτερη αστική ανάπλαση στην Ευρώπη, το οποίο αφορά, τόσο στο σύνολο του κοινωνικού ιστού που δραστηριοποιείται πέριξ του ακινήτου του Μητροπολιτικού Πόλου Ελληνικού - Αγίου Κοσμά, όσο και εν γένει την ελληνική οικονομία. Αφορά, όμως, και την ανάπτυξη του μεγαλύτερου και του πλέον εντυπωσιακού πάρκου στην Ευρώπη, το οποίο θα είναι ανοικτό στους πολίτες, με μέγεθος μεγαλύτερο των 2.000.000 τετραγωνικών μέτρων, που θα αποτελέσει τον πυρήνα της σύνδεσης του θαλασσίου μετώπου με τον ορεινό όγκο του Υμηττού, αλλάζοντας ριζικά την εικόνα της πρωτεύουσας και αποτελώντας ένα σημαντικότατο και αναγκαίο πνεύμονα πρασίνου για τον αστικό ιστό της Αθήνας.

Πρόκειται για ένα έργο, το οποίο ξεκίνησε προ δεκαετίας, το 2011. Παρά την πολυπλοκότητά του, συνδυαστικά με το ξέσπασμα της υγειονομικής κρίσης, η σημερινή Κυβέρνηση το όραμα το μετουσιώνει σε πράξη. Οι «μελανές σελίδες» που έγραψε η Αξιωματική Αντιπολίτευση, με τη, σχεδόν, πενταετή αδράνειά της, κάνουν ηχηρή αντίθεση με την ενεργοποίηση και τη δράση της σημερινής Κυβέρνησης. Η χώρα αλλάζει οριστικά σελίδα, εξελίσσεται σε ελκυστικό επενδυτικό και τουριστικό προορισμό.

Σύμφωνα με τα διαθέσιμα στοιχεία, η επένδυση θα αγγίξει τα 8 δις ευρώ και αναμένεται να δημιουργηθούν 75.000 νέες θέσεις εργασίας, κατά την πλήρη λειτουργία του έργου, συμβάλλοντας στην ενίσχυση, κατά 2,4% του ΑΕΠ της χώρας, στον ορίζοντα ολοκλήρωσης της ανάπτυξης. Εκτιμάται ότι τα φορολογικά έσοδα για το ελληνικό δημόσιο, κατά την επενδυτική δραστηριότητα του έργου για είκοσι πέντε χρόνια, η κατασκευή και λειτουργία, θα ξεπεράσει τα 14 δις ευρώ, σε φόρους εισοδήματος, εταιρικούς φόρους, ασφαλιστικές εισφορές, φόρους ακινήτων και ΦΠΑ. Για να γίνουν αντιληπτά τα μεγέθη, θυμίζω, ότι πέρυσι έξι εκατομμύρια φορολογούμενοι κλήθηκαν να πληρώσουν ΕΝΦΙΑ 2,5 δις.

Η εικόνα της χώρας θα αναβαθμιστεί στο παγκόσμιο προσκήνιο, λαμβάνοντας τη θέση που είχε απωλέσει, ως ενός εκ των σημαντικών τουριστικών προορισμών παγκοσμίως. Χαρακτηριστικά, το ολοκληρωμένο τουριστικό συγκρότημα, προορίζεται να φιλοξενεί, μεταξύ άλλων, ξενοδοχείο επιλεκτικού τουρισμού, τουριστικές υποδομές, χώρους επαγγελματικών συναντήσεων και όχι μόνο, το οποίο, μάλιστα, μπορεί να λειτουργεί σε συνάφεια με τις εγκαταστάσεις της, πλέον, σύγχρονης μαρίνας της Μεσογείου. Το πρόγραμμα της επένδυσης έχει καταστεί πόλος έλξης και έχει κινητοποιήσει τους πάντες. Πιθανώς, να μην υπάρχει κλάδος της ελληνικής οικονομίας, πέραν από τον αυστηρό βιομηχανικό και γεωργικό, που να μην ενδιαφέρεται, με τον έναν ή τον άλλο τρόπο, να εμπλακεί.

Τουρισμός, εστίαση, αναψυχή, υπηρεσίες και ότι άλλο «κινεί» μία οικονομία, θα θελήσει να πάρει μέρος σε αυτό που θα ξεκινήσει να δημιουργείται, συμπαρασύροντας, ταυτόχρονα, σε μεγάλες επενδύσεις τις όμορες περιοχές του Αλίμου, του Ελληνικού -Αργυρούπολης, της Γλυφάδας και όχι μόνο, ενώ παράγοντες της αγοράς επισημαίνουν πώς πνοή θα πάρουν και οι χώροι γραφείων, που κατά τη διάρκεια της προηγούμενης δεκαετίας έχουν αφήσει μεγάλο απόθεμα κενών κτιρίων.

Η προτεραιότητα, τόσο της Κυβέρνησης, όσο και του Υπουργείου Πολιτισμού και Αθλητισμού, από την πρώτη στιγμή, είναι η διασφάλιση της προστασίας της πολιτιστικής κληρονομιάς και του σημαντικού πολιτιστικού αποθέματος του Ελληνικού, όπως χαρακτηριστικά αναφέρονται και καταγράφονται στην παρούσα Σύμβαση τέσσερις ιεροί ναοί που βρίσκονται εντός του διανεμημένου ακινήτου.

Κύριες και κύριοι της Αξιωματικής Αντιπολίτευσης, η Κυβέρνηση δεν βρήκε τίποτα έτοιμο, όπως ισχυρίζεστε. Τα δύο τελευταία χρόνια προωθήθηκαν ειδικές διατάξεις, καθώς και κοινές υπουργικές αποφάσεις, «βάζοντας μπρος τις μηχανές» ενός «τιτάνιου» έργου, το οποίο εσείς, δυστυχώς, δεν το αγκαλιάσατε στοργικά.

Συμπερασματικά, το Υπουργείο Οικονομικών είναι σταθερά προσηλωμένο στον αναπτυξιακό σχεδιασμό της Κυβέρνησης. Βασικός γνώμονας είναι η προάσπιση του δημοσίου συμφέροντος με συνέχεια και με συνέπεια στην ταχεία εκκίνηση και εξέλιξη μιας εμβληματικής επένδυσης για την εθνική οικονομία.

Οι εμπλεκόμενοι σε αυτή την «τιτάνια» προσπάθεια είναι τα Υπουργεία Οικονομικών, Ανάπτυξης, Περιβάλλοντος, Πολιτισμού, Άμυνας, Ναυτιλίας, Υποδομών, σχεδόν, όλοι οι φορείς του δημοσίου και όχι μόνο, καθώς εμπλέκονται και Οργανισμοί, όπως το Πολεμικό Ναυτικό, η ΕΥΔΑΠ, το Κτηματολόγιο, οι όμοροι με το έργο Δήμοι και η εκκλησία. Αποτελεί τη μεγαλύτερη αναπτυξιακή πρόκληση της σημερινής Κυβέρνησης, η οποία προεκλογικά δεσμεύτηκε για την υλοποίησή της και εργάστηκε υπό αντίξοες συνθήκες, εθνικές και διεθνείς.

Ένας «τιτάνιος» αγώνας με «αγκυλώσεις», με νομικά κωλύματα, με τον κακό μας εαυτό, λαμβάνει τέλος, είκοσι χρόνια μετά την τελευταία πτήση από το Αεροδρόμιο στο Ελληνικό. Στις 28/03/2001 ένα αεροπλάνο της Ολυμπιακής Αεροπορίας απογειωνόταν από το Αεροδρόμιο του Ελληνικού με προορισμό τη Θεσσαλονίκη. Μία πτήση που έκλεινε έναν κύκλο εξήντα και πλέον ετών ιστορίας του Διεθνούς Κρατικού Αερολιμένα Αθηνών, δίνοντας τη σκυτάλη στο νέο Διεθνές Αεροδρόμιο Ελευθέριος Βενιζέλος.

Ως αυτόπτης μάρτυρας εκείνης της εποχής, σε πρωταγωνιστικό ρόλο, δεν μπορώ να ξεχάσω την επιχείρηση ευρείας κλίμακας μεταφοράς του Αερολιμένα Αθηνών στη σημερινή του έδρα. Πραγματοποιήθηκε σε σαράντα οκτώ ώρες, χωρίς διακοπή, «σπάζοντας» όλα τα διεθνή ρεκόρ και standards, με πλήρη ομαλότητα στις αεροπορικές μεταφορές και όχι μόνο. Χωρίς προβλήματα στο Λεκανοπέδιο Αττικής και κυρίως στην περιοχή, όπου παιζόταν το σενάριο της επιχείρησης ευρείας κλίμακος.

Η διαδικασία της αξιοποίησης της έκτασης του πρώην, πλέον, Αεροδρομίου του Ελληνικού μόλις ξεκινούσε. Δικαιώνεται με καθυστέρηση, αλλά, επιτέλους, δικαιώνεται, με υπογραφή της Κυβέρνησης της Ν.Δ..

Σας ευχαριστώ για την προσοχή σας.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Τον λόγο έχει η κυρία Πέρκα.

**ΘΕΟΠΙΣΤΗ (ΠΕΤΗ) ΠΕΡΚΑ (Εισηγήτρια της Μειοψηφίας):** Ευχαριστώ πολύ.

Σήμερα ήταν μία ενδιαφέρουσα συζήτηση, η συζήτηση με τους φορείς, οι οποίοι δικαίωσαν -νομίζω- και την άποψή μας γι’ αυτές τις παρατηρήσεις που έθεσα χθες, τις οποίες θα επαναλάβω και σήμερα και θα ήθελα πιο συγκεκριμένες απαντήσεις από τον κ. Υπουργό.

Καταρχήν, θα σας πω, εν συντομία, τι έκανε η Κυβέρνηση του ΣΥΡΙΖΑ. Το προεδρικό διάταγμα, τον Φορέα Διαχείρισης Κοινοχρήστων και το θεσμικό κομμάτι, αλλά και την οργάνωση λειτουργίας. Εκδόθηκαν οι αποφάσεις του ΣτΕ, η παράδοση από κατοχή του ακινήτου που ήταν εξήντα εννέα φορείς τόσα χρόνια και ήταν από το 2001 κενό, ενώ μέχρι το 2014 δεν είχε γίνει τίποτα πάρα μία μόνο σύμβαση.

Επίσης, θέσπιση γενικού νομοθετικού πλαισίου από το ελληνικό δημόσιο για τη χορήγηση αδειών καζίνο. Εκδόθηκε η κυα του Πάρκου, ενώ άλλες είχαν επεξεργαστεί στο Κεντρικό Συμβούλιο Διοίκησης. Βεβαίως, για τις προπαρασκευαστικές, μάς είπε χθες ο κ. Υπουργός, ότι «βρήκαμε λευκή σελίδα λέει για τη διανομή».

Πρώτον, για να γίνει η διανομή πρέπει να έχουν εκδοθεί οι κοινές υπουργικές αποφάσεις. Δεν μπορείς να κάνεις διανομή στο κενό. Εσείς, πιθανώς, να μπορούσατε, βέβαια, από ό,τι κατάλαβα.

Δεύτερον, υπήρχε μία υπερβολική αίρεση -και σήμερα θα ήθελα μία απάντηση σε αυτό- που είχε να κάνει με τη δικαστική «ωριμότητα» του ακινήτου. Είχε δεχτεί μία δική σας αντίστοιχη Κυβέρνηση το 2014, όχι πολύ παλιά, το αίτημα της εταιρείας που έλεγε, ότι «αν υπάρχει σε εκκρεμότητα δικαστική προσφυγή, δεν παίρνουμε τις μετοχές, δεν σας δίνουμε τα λεφτά ακόμη κι αν δεν βγάλετε και άδεια καζίνο». Δηλαδή, αν για κάποιον λόγο η διεθνής αγορά καζίνο περνούσε ύφεση και δεν τους ενδιέφερε, άρα, δεν θα υπήρχε ενδιαφέρον στο διαγωνισμό, το ακίνητο θα παρέμενε, όπως το είχατε αφήσει. Ποτέ δε θα άλλαζαν χέρια οι μετοχές, γιατί υπήρχε αναβλητική αίρεση, όπως υπάρχει, κύριε Υπουργέ. Μάλλον, όμως, έχουν υποχωρήσει στην τελευταία από τις δικαστικές αποφάσεις. Σε εμάς δεν είχαν υποχωρήσει.

Έτσι δεν κάνατε επτά ημέρες, κάνατε είκοσι μήνες, για να φέρετε τη μία Σύμβαση διανομής. Ολοκληρώθηκε ο διαγωνισμός του καζίνο που είχε βγει και πάρα πολλές τροπολογίες, πολλές από τις οποίες είναι και διαδικαστικές και μπορεί να μην μας απασχολούσαν, αλλά έρχεται η ζωή και μας αποδεικνύει, ότι όλες είχαν τον ίδιο στόχο, κάπου οδηγούσαν.

Ακούστε τώρα κάποιες τροπολογίες που ήρθαν με τις ΠΝΠ και μας είχαν προβληματίσει. Η απόδοση των κοινοχρήστων, ενώ με την έκδοση της κυα έπρεπε να αποδοθούν στους Δήμους, δε θα αποδοθούν στους Δήμους -το είπαν και οι Δήμαρχοι-, αλλά θα αποδοθούν στην «Ελληνικό Α.Ε.». Έγινε χαμός, καθώς οι πάντες αντέδρασαν, όπως και οι Δήμαρχοι. Έρχεται δεύτερη ΠΝΠ, έρχεται τρίτη τροπολογία.

Γιατί τα κάνατε όλα αυτά; Σήμερα, αποδεικνύεται, ότι τα κάνετε όλα αυτά, ούτως ώστε να μην χαρακτηριστούν τα κοινόχρηστα, εκ των προτέρων, όταν έβγαινε η κυα. Έτσι είναι ο νόμος. Έτσι ήταν ο νόμος ο δικός σας που δεν θα παραβιάζαμε, έτσι ήταν η Σύμβαση, ότι έπρεπε να αποδοθούν στους Δήμους. Όχι, λοιπόν, γιατί έτσι μπαίνουν στο άθροισμα των 6.000 στρεμμάτων και γίνεται η διανομή με τα κοινόχρηστα μέσα. Τα κοινόχρηστα δεν μπορούν να λογαριαστούν στη διανομή.

Κύριε Υπουργέ, πρέπει εσείς να διασφαλίζετε το δημόσιο συμφέρον. Η Lamda καλά κάνει. Ξέρουμε τι ζητάνε. Είναι δυνατόν, αυτή τη στιγμή, το 30% της κυριότητας στη μία περιοχή και στην άλλη στο παράκτιο να υπολογίζεται στα 6.000 στρέμματα; Δηλαδή, το δημόσιο τα κοινόχρηστα κοινωφελή κοινωνικής ανταποδοτικότητας τα κρατάει. «Χαρήκαμε». Στους Δημάρχους, πάντως, δεν αποδόθηκαν. Αυτό είναι τραγικό που συμβαίνει. Είναι τραγικό και το ακούσατε και από τους Δημάρχους.

Πάμε παρακάτω, γιατί γίνονται κι άλλα. Εμείς είμαστε υπέρ των επενδύσεων, γι’ αυτό προχωρήσαμε και το Ελληνικό, γιατί όλα αυτά δε θα γίνονταν, αν δεν ήταν η Κυβέρνηση του ΣΥΡΙΖΑ. Δεν είχαν γίνει τόσα χρόνια. Πώς, όμως; Εσείς είστε φιλικοί με τους επενδυτές, όχι με τις επενδύσεις, διότι σε τέτοιου είδους επενδύσεις μία τέτοια προνομιακή μεταχείριση αποθαρρύνει άλλους επενδυτές να έρθουν σε αυτή τη χώρα.

Συζητείται στην Ολομέλεια η Σύμβαση για τον χρυσό που τα δίνει όλα. Δεν θα αλλάζει η περιβαλλοντική νομοθεσία στη Βόρεια Χαλκιδική ποτέ. Ας αλλάζει. Εδώ, βέβαια, η αλήθεια είναι, ότι υπήρχε ένας όρος, να μην αλλάζει η νομοθεσία. Αν είναι ενωσιακή, όμως, να τη δεχτούμε. Μα που βρισκόμαστε; Αποικία είμαστε;

Φέρατε, λοιπόν, ένα νομοσχέδιο για τη διανομή, για να πληρωθεί η τέταρτη αναβλητική αίρεση, που αφορά στο 30% της κυριότητας που θα πάρει ο επενδυτής και μέσα σε αυτή τη Σύμβαση, που έπρεπε να είναι μια σύμβαση διανομής, αν και θα μπορούσε να είναι και με νόμο, αλλά ας μην το συζητήσουμε, βάλατε το δικαίωμα της επιφανείας -άλλη «πονηριά» που ξεκίνησε με τροπολογία- και την τροποποίηση του ν.4062.

Χθες, κύριε Υπουργέ, μάς είπατε, ότι έχετε αιτήματα εγγράφως της Lamda για τις αλλαγές του νόμου. Σας πληροφορώ, ότι μία φορά που χρειάστηκε να αλλάξουμε τον νόμο - ήταν με κοινή συμφωνία, γιατί άλλαξε η πολεοδομική νομοθεσία -έκανα μία εβδομάδα για να πάρω αυτό το αίτημα, γιατί μου έλεγαν, ότι «δεν μπορούμε να δώσουμε αίτημα, γιατί οι επενδυτές δεν θέλουν να ζητάμε εμείς».

Εγώ θα καταθέσω και σχετική Ερώτηση και θα ήθελα να δω αυτά τα έγγραφα, γιατί είναι γεγονός ότι τείνει στου δημοσίου. Εάν σε δέκα χρόνια ή και νωρίτερα -μπορεί να είμαστε εμείς Κυβέρνηση και νωρίτερα- κάτι πάει στραβά, η εταιρεία θα έρθει και θα πει «αλλάξετε τον νόμο που δεν έχω δώσει εγώ συναίνεση, έχω «πέσει έξω», άρα, είναι γεγονός ευθύνης δημοσίου». Αυτά τα προσέχουμε.

Αφού, λοιπόν, με τα κοινόχρηστα το τακτοποιήσατε πολύ ωραία το θέμα, θα σας αναφέρω και μερικά νούμερα, γιατί έχει ενδιαφέρον. Ο Μητροπολιτικός Πόλος, λοιπόν, είναι 6.000 και κάτι στρέμματα. Θα πω μόνο τα ποσοστά. Εάν είναι τα κοινόχρηστα μέσα σε αυτό, αφού δεν τα έχουν αποδώσει στους Δήμους, πράγματι, παίρνει η Lamda 30% στη μία περιοχή και 30% στην άλλη περιοχή. Εάν, όπως έπρεπε να είχε γίνει, είχαν αφαιρεθεί τα κοινόχρηστα, κοινωφελή, κ.λπ., η Lamda παίρνει 40% στη μία περιοχή και 30% στην άλλη περιοχή. Αυτά είναι τα νούμερα τα έχουμε εδώ μετρημένα ένα προς ένα.

Η ίδια η Σύμβαση το λέει, ότι το ΤΑΙΠΕΔ ασχολείται μόνο με την ιδιωτική περιουσία του δημοσίου και όχι με τα κοινόχρηστα. Η ίδια η νομολογία λέει για το ΤΑΙΠΕΔ, ότι τα ακίνητα μεταβιβάζονται στο ΤΑΙΠΕΔ με όλους τους περιορισμούς πολεοδομικής νομοθεσίας, δηλαδή, αν μέσα σε αυτό μεταβιβάζεται κοινόχρηστο πρέπει να αφαιρεθεί.

Πάμε, λοιπόν, στην άλλη «πονηριά» και να πω ότι δεν βρήκα και κάτι, λάθος ή μία παράβλεψη που να είναι υπέρ του δημοσίου συμφέροντος. Είναι όλα στοχευμένα και έχουν γίνει και από πριν με τροπολογίες. Σε ότι αφορά στο δικαίωμα επιφανείας, το 1945 ο Αστικός Κώδικας το κατάργησε αυτό τον ιδιότυπο νομικό όρο, που είναι μία στήλη ουσιαστικά. Δηλαδή, παίρνει δικαίωμα σαν να είναι κύριος στην επιφάνεια και στο από πάνω, αλλά όχι στο υπέδαφος. Είναι μία τρέλα, αλλά, εν πάση περιπτώσει, το 2011 το επαναφέρατε. Είναι για τα ακίνητα του ΤΑΙΠΕΔ, ήταν και στο Ελληνικό -και το ξέραμε- για ενενήντα εννέα χρόνια. Αυτή είναι από πέντε έως ενενήντα εννέα χρόνια.

Έρχεται, λοιπόν, μία τροπολογία στον Πτωχευτικό Κώδικα, η οποία λέει, ότι «δικαιούται ο επιφανειούχος να κατατμήσει το δικαίωμα επιφανείας, χωρίς τη συναίνεση του κυρίου». Σας το είπε και ο Πρόεδρος του Δικηγορικού Συλλόγου. Όποιον νομικό και να ρωτήσετε, θα σας πει, ότι αυτό σημαίνει κυριότητα. Νοθεύετε ξανά τη διαγωνιστική διαδικασία. Ουσιαστικά, δίνετε κυριότητα με αυτές τις διατάξεις και έρχεστε εδώ και τις κάνετε, βέβαια, ακόμη καλύτερες. Ο εκάστοτε επιφανειούχος έχει δικαίωμα να επιβαρύνει το δικαίωμα της επιφάνειας με σύσταση υποθήκης, εγγραφή προσημείωσης, σύσταση πραγματικών και προσωπικών δουλειών.

Τι λέμε στην πραγματικότητα; Όταν αυτά τα ακίνητα επανέλθουν, μετά από ενενήντα εννέα χρόνια στο δημόσιο, θα έχουν «βάρη». Αν έχουν «βάρη», τα οποία δεν αποσβένονται, όπως λέει η Σύμβαση που μας φέρατε -αυτό θα πρέπει μας το διευκρινίσετε- μάλλον θα μπορεί και να επιμηκυνθεί. Δεν θα χάνεται το εμπράγματο «βάρος». Βεβαίως, η κατάτμηση του δικαιώματος φέρνει και κατάτμηση της γης. Οι ζώνες ανάπτυξης, που είναι ζώνες εκτός σχεδίου και δεν έχουν πολεοδομηθεί, δεν κατατμούνται κανονικά με τις προϋποθέσεις της πολεοδομικής νομοθεσίας στην εκτός σχεδίου δόμηση. Με αυτή, όμως, τη διάταξη μπορούν να κατατμηθούν και αυτές.

Τέλος, σε ότι αφορά τις τροποποιήσεις, είναι πάρα πολλές. Εγώ για τα διάφορα κανονιστικά που μπορεί να διαφωνώ, δεν θα το κάνω θέμα, αλλά γι’ αυτά τα θέματα είναι πάρα πολύ σοβαρά, όπως αυτό το πειθαρχικό ιδιώνυμο αδίκημα, εάν κάποιος υποθηκοφύλακας δεν μεταγράψει κάτι που μπορεί να είναι και προηγούμενο, αυτό, επίσης, δεν το καταλαβαίνω. Τι είναι αυτό; Κάτι σας έχει ξεφύγει στο Κτηματολόγιο και θέλετε, εκ των υστέρων, να το νομιμοποιήσετε; Πείτε το καθαρά.

Εδώ, τώρα δίνεται πάλι η δυνατότητα στο άρθρο 4, εκτέλεσης εργασιών πριν από την μεταβίβαση των μετοχών με υπογραφή σχετικής σύμβασης, που, όπως μας είπε χθες ο κ. Υπουργός, είναι με δαπάνες του ιδιώτη. Προφανώς, γιατί είναι υποχρέωσή του. Εννοείται δεν μας κάνει καμία χάρη. Αυτά όλα περιγράφονται στις συμβάσεις. Όλα τα έργα και μάλιστα στην τροποποιητική σύμβαση που εμείς καταφέραμε, γιατί δημόσια έργα στην πρώτη σύμβαση δεν υπήρχαν, δεν υπήρχε τέτοια υποχρέωση και είναι 1,5 δις. Το γιατί μπαίνει νωρίς, δηλαδή, πριν αλλάξουν «χέρια» οι μετοχές, βεβαίως, δεν επιβαρύνει το δημόσιο, -αυτό μας έλειπε, είναι ένα ερώτημα, το οποίο αν ήταν η Lamda σήμερα εδώ και δεν είχε αυτή την απαράδεκτη στάση να υποτιμήσει το ελληνικό Κοινοβούλιο και να μην εμφανιστεί, κάποιος υπάλληλός της θα μπορούσε να το απαντήσει μαζί με δύο άλλες ερωτήσεις.

Θα ρωτούσα, λοιπόν, σήμερα γιατί μπαίνετε, πριν αλλάξουν «χέρια» οι μετοχές και ρισκάρετε στο κάτω κάτω, να μην αλλάξουν ποτέ «χέρια» οι μετοχές; Άρα, θα έχετε «ρίξει» χρήματα σε ένα οικόπεδο που δεν σας ανήκει; Δεν έχετε σκοπό να γίνει ανταλλαγή των μετοχών; Συνδυάζεται και με την πρώτη παρατήρηση, κύριε Υπουργέ, που σας έκανα πριν, αυτό με τις δικαστικές προσφυγές. Τι, ακριβώς, γίνεται; Θα αλλάξουν «χέρια» οι μετοχές, θα γίνει η μεταβίβαση γρήγορα και θα προχωρήσουν τα έργα, οπότε σε αυτή την περίπτωση είναι περιττή αυτή η διάταξη; Γιατί υπάρχει αυτή η διάταξη; Σε έναν μήνα λογικά ψηφίζεται αυτό, μεταβιβάζονται και οι μετοχές και μπαίνει και τα κάνει σαν κύριος. Μήπως δεν θα μπει γρήγορα και έχει κι άλλους όρους, όπως η μία η αίρεση; Αυτό είναι ένα ερώτημα.

Υπάρχουν ασφυκτικές προθεσμίες στη Διοίκηση. Αυτό έχουμε κουραστεί να το βλέπουμε σε όλα τα νομοσχέδια. Είπαμε για το ΚΕΣΠΑ χθες, το οποίο πρέπει να συνεδριάσει σε δέκα μέρες, το οποίο όταν συνεδριάζει βγάζει απόφαση γνωμοδοτική. Δεν μπορώ να καταλάβω. Μάλλον, να την καθαρογράψουν.

Πολύ μεγάλος φόρτος εργασίας υπάρχει στο Γραφείο Ελληνικού, το οποίο δεν ξέρω αν έχει στελεχωθεί. Πάντως, δεν ήταν αρκετά στελεχωμένο, υπήρχε και ο περιορισμός. Επίσης, υπάρχουν πάρα πολλές εργασίες και κατασκευές χωρίς έκδοση άδειας, με μία αιτιολόγηση, ότι προβλέπονται στις κυα. Στις κοινές υπουργικές αποφάσεις είναι γενικές οι προβλέψεις, δεν μπαίνουν σε επίπεδο λεπτομέρειας που είναι οι οικοδομικές άδειες ή προσιδιάζουν σε έργα που δεν απαιτούν οικοδομική άδεια. Αν είναι τέτοια έργα που δεν απαιτούν, επίσης, δεν χρειάζεται η διάταξη.

Εδώ, όμως, στην προκειμένη περίπτωση, δεν βγάζουν άδεια, γιατί θα εγκριθούν τα έργα αυτά από το Γραφείο Ελληνικού, αλλά αν δεν τα εγκρίνει σε δεκαπέντε ημέρες, θεωρούνται εγκεκριμένα κατευθείαν.

Συμπιέζετε, γενικώς, πολύ τους χρόνους αδειοδότησης και το διοικητικό δίκαιο, όταν η Διοίκηση δεν απαντάει σε συγκεκριμένο διάστημα, τεκμαίρεται σιωπηρή άρνηση, λέτε εσείς. Δεν είναι έτσι. Έχετε κάνει μία αντιστροφή. Οι παραδοξότητες συνεχίζονται. Μία διαδικασία, όπου θα μπορεί να εκδώσει άδεια μία καινούργια κατασκευή, έχοντας μία διαπιστωτική πράξη που αποτελεί και άδεια κατεδάφισης, τα κτίρια παρ’ όλο που δεν θα έχουν κατεδαφιστεί, θα θεωρούνται κατεδαφισθέντα.

Σε ότι αφορά στο θέμα της περίφραξης, ακούσατε τον κ. Μπελαβίλα, που ήταν πάρα πολύ αναλυτικός. Ξέρουμε πολύ καλά και έχουμε δει και τα πρώτα σχέδια της τροποποιητικής και πριν το δικό μας προεδρικό διάταγμα πώς πήγαινε να γίνει ο Πόλος. Ήταν ένας περίκλειστο χώρος, πραγματικά. Μία πόλη μέσα στην πόλη και το πάρκο δεν είχε πρόσβαση ούτε στο κοινό και προφανώς δεν είχε αυτή τη σύνδεση με την παραλία που καταφέραμε εμείς που ενώσαμε κοινόχρηστους, πάρκο και πρόσβαση στην παραλία. Φαίνεται δεν έχουν αποστεί από αυτή τους τη βλέψη και έρχονται τώρα εδώ με μία περίφραξη. Ακούστε, όμως. Εάν η περίφραξη είναι εργοταξιακή, δεν έχει δουλειά σε αυτό το νομοσχέδιο, σε κανένα νομοσχέδιο. Υπάρχουν αντίστοιχες ρυθμίσεις, υπάρχουν νόμοι για τις περιφράξεις. Μηχανικός είμαι και ξέρω από έργα. Για να μπαίνει εδώ, λοιπόν, κάτι άλλο συμβαίνει. Δίνεται η δυνατότητα στον χώρο να είναι περίκλειστος, να κλειστεί γύρω γύρω από περίφραξη. Το Gated community, δηλαδή, κάπου έχει μία βάση. Αυτό προσέξτε το, ή διευκρινίστε το. Κατά τη γνώμη μου, δεν χρειάζεται διευκρίνιση η εργοταξιακή περίφραξη. Εννοείται ότι βάζεις περίφραξη στα εργοτάξια, όχι, όμως, σε όλο το ακίνητο, όχι τέτοιου είδους περίφραξη, που δεν είναι, απλώς, για λόγους ασφαλείας. Κάτι περίεργο γίνεται εδώ, οπότε θα θέλαμε και γι’ αυτό μία απάντηση.

Επίσης, αυτό που είπατε ότι δεν χρειάζονται τρεις υπογραφές, κύριε Υπουργέ, έχετε δίκιο, γιατί και εκεί είχε υπάρξει, εν τέλει, μία ακόμη τροπολογία που έβγαζε τη Lamda έξω από την υποχρέωση -δεν θέλει να υπογράφει πουθενά- του διαγράμματος της διανομής. Η σύμβαση, όμως, η πρώτη, η αρχική ΣΑM, ρητώς, αναφέρει, ότι αυτό το διάγραμμα διανομής πρέπει να υπογράφεται από τους τρεις. Έγινε μία ρύθμιση, την οποία στο μέλλον θα καταλάβουμε, γιατί έγινε τροπολογία, για να μην υπογράφει η Lamda. Μένει να το δούμε.

Ευχαριστώ πολύ .

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Τον λόγο έχει ο Ειδικός Αγορητής του Κινήματος Αλλαγής, κ. Λοβέρδος.

**ΑΝΔΡΕΑΣ ΛΟΒΕΡΔΟΣ (Ειδικός Αγορητής του ΚΙΝ.ΑΛ.):** Ευχαριστώ, κύριε Πρόεδρε.

Κυρίες και κύριοι, πριν ξεκινήσω τη δεύτερη ομιλία μου, επί του θέματος, θέλω να πω ότι έχω εντυπωσιαστεί από την προηγούμενη συνάδελφο την κυρία Πέρκα. Εντυπωσιάστηκα και χθες από την ομιλία της, αλλά και σήμερα. Δείχνει ότι ξέρει το θέμα και θα μου επιτρέψει να της πω, ότι θα διαβάσω πολύ προσεκτικά, όσα είπε, για να δω αν μπορούμε να βρεθούμε σε ορισμένα επιχειρήματα κριτικής αντιμετώπισης του σχεδίου νόμου, έχοντας, βέβαια, ξεκαθαρίσει, ότι, επί της αρχής, είμαστε θετικοί, ενώ εσείς έχετε επιφυλαχθεί. Επιφύλαξη σημαίνει, μπορεί να ψηφίσω ναι, μπορεί να ψηφίσω όχι, δεν μπορεί κανείς να καταλάβει. Παρακολουθώντας, όμως, τα επιχειρήματά σας, μάλλον προς το όχι φαίνεται να πηγαίνετε. Εδώ, έχουμε, λοιπόν, μία διαφωνία επί της αρχής. Για να καταλήξω εάν έχετε δίκιο, θα προσπαθήσω να δω πώς ακριβώς αρθρώνετε τα επιχειρήματα, διαβάζοντας από τα Πρακτικά αυτά που έχετε πει.

 Στον Εισηγητή της Ν.Δ., στον αγαπητό φίλο τον στρατηγό, θέλω να πω ότι το έργο δεν ξεκινάει. Η ομιλία σας και χθες και σήμερα ήταν ωσάν το έργο να ξεκινάει. Δεν ξεκινάει. Συμφωνώ ότι όσο υπερβαίνουμε προβλήματα και επιλύουμε θέματα διαδικαστικά, πραγματικά, στέλνουμε μηνύματα ενός καλού επενδυτικού περιβάλλοντος ή ενός καλύτερου, από αυτό που έχουν συνηθίσει να λένε οι επενδυτές και γενικά όσοι παρακολουθούν την οικονομία. Κανείς δεν ξεχνάει, ότι για να προχωρήσει αυτή η επένδυση, χρειάστηκε ¼ του αιώνα, για να φτάσουμε σήμερα εδώ. Δεν τελειώσαμε, όμως, καθώς έχουμε και νέα σχέδια νόμων να ψηφίσουμε ως Βουλή.

Επίσης, αν τα πράγματα πάνε, όπως τα υπολογίζω, θα είμαι αύριο, ως προς αυτό, αρκετά αναλυτικός, στις αρχές του 2022 και βλέπουμε να μπει η πρώτη μηχανή που θα αρχίσει να χτίζει ή να φτιάχνει ή να διαμορφώνει. Ξέρω πάρα πολύ καλά, αγαπητέ μου στρατηγέ, ότι ένα έργο δεν ξεκινάει, όταν γκρεμίζονται οικοδομήματα που υπάρχουν μέσα, για να γίνει το έργο. Ένα έργο ξεκινάει, όταν αρχίζουν να διαμορφώνονται οι χώροι ή εν πάση περιπτώσει, αν περιλαμβάνει και οικοδόμηση, όταν θα αρχίσει η οικοδόμηση να γίνεται.

Άρα, κρατήστε «μικρότερο καλάθι», σε ότι αφορά στα μεγάλα λόγια, γιατί ακόμη έχουμε πορεία. Ακόμη η χώρα προσπαθεί. Ελπίζω να μην φτάσουμε, κατά κυριολεξία, στο ¼ του αιώνα και να μείνουμε στα είκοσι δύο, είκοσι τρία χρόνια, γιατί, όπως είπα και χθες, όλα ξεκίνησαν, τουλάχιστον, τυπικά, πρακτικά, από τη στιγμή που η τελευταία πτήση από το Αεροδρόμιο του Ελληνικού έγινε στις 3 Μαρτίου του 2001.

Ως παράδειγμα, -αύριο θα είμαι πολύ αναλυτικός- αναφέρω το θέμα του καζίνο. Χωρίς το καζίνο έργο δεν υπάρχει. Εμείς το έχουμε συνειδητοποιήσει, ξέροντας όλες τις φάσεις, από τις οποίες πέρασε ο σχεδιασμός του έργου. Όμως, όταν μιλώ για έναρξη εργασιών, αναφέρομαι στο καζίνο και όταν αναφέρομαι στο καζίνο μιλάω για τις αρχές του 2022, αν δεν έχουμε περισσότερες δικαστικές εμπλοκές.

Κύριε Σταϊκούρα, ένα τρανό παράδειγμα και κρίμα που δεν είναι εδώ ο Υπουργός σας, ο Άδωνις Γεωργιάδης, για να του πω, ότι επειδή έζησε την κωλυσιεργία που προκάλεσε η Hard Rock, έπρεπε πάρα πολύ καλά να έχει καταλάβει και να έχετε καταλάβει και να έχετε κάνει αυτές τις ρυθμίσεις που το «βάρος» των καθυστερήσεων που πλήττουν την κοινωνία, το «σηκώνει στις πλάτες του» αυτός που προκάλεσε το «βάρος», με προσφυγές χωρίς λόγο, που προκάλεσε το «βάρος» με προσφυγές που απορρίφθηκαν, που προκάλεσε το «βάρος», κυρίως, με ασφαλιστικά μέτρα που έχουν απορριφθεί.

Πάμε τώρα στις διατάξεις των άρθρων 1 έως 5 του σχεδίου νόμου, γιατί το άρθρο 6 είναι το ακροτελεύτιο που αφορά στην έναρξη εφαρμογής. Δεν έχουμε αντίρρηση, είναι θετικό να προσπαθεί μία κυβέρνηση να συντμήσει τις χρονικές προθεσμίες. Είναι πολύ καλό. Έχω αναλύσει, πάρα πολλές φορές, στη Βουλή, ότι η σύντμηση είναι, κατά κυριολεξία, σύντμηση, όταν κατοχυρώνονται οι αποκλειστικές προθεσμίες, όχι όταν προβλέπονται αποκλειστικές προθεσμίες.

Εδώ υπάρχει ρύθμιση, κατά την οποία συμπιέζονται χρόνοι αδειοδοτήσεων, όταν θα έρθει η ώρα να εκδίδονται άδειες, αλλά ακόμη δεν έχουμε φθάσει εκεί, γιατί το Κεντρικό Συμβούλιο Περιβαλλοντικής Αδειοδότησης έχει προθεσμία να γνωμοδοτήσει σε δέκα μέρες, που αν περάσει άπρακτη, τότε θεωρείται ότι έχει συμφωνήσει. Αν λέγατε αποκλειστική προθεσμία δέκα ημερών, η διοίκηση την εκλαμβάνει ως ενδεικτική και ποτέ της δεν τη σέβεται. Το γεγονός, ότι λέτε με την πάροδο του δεκαημέρου ξεκινά η μία δραστηριότητα, διότι η άδεια τεκμαίρεται πως εκδόθηκε, είναι θετικό.

Δεύτερον, επιτρέπετε τη χρησιμοποίηση του 30% των ψηλών κτιρίων που θα κατασκευαστούν στο Ελληνικό για τη δημιουργία τουριστικών καταλυμάτων. Δεν ξέρω αν θα είναι με ξεχωριστή είσοδο απ’ ότι τα υπόλοιπα κτίρια. Εν πάση περιπτώσει, και αυτό θετικά ακούγεται. Επίσης, δίνετε το δικαίωμα στον επενδυτή να ξεκινήσει αμέσως, δηλαδή, πριν ολοκληρωθεί όλη η μεταβίβαση, την κατασκευή ενός εμπορικού κτιρίου και την αποκατάσταση ενός από τα διατηρητέα υπόστεγα της Αεροπορίας που θα μετατραπεί σε Κέντρο Πληροφόρησης, καθώς και τη δημιουργία ενός πολύ μικρού τμήματος του Πάρκου. Τρία, δηλαδή, τμήματα του έργου που προβλέπεται να αρχίσουν, χωρίς να έχει ολοκληρωθεί η μεταβίβαση και αυτό θεωρούμε, ότι είναι μία θετική ρύθμιση και είμαστε υπέρ.

Όμως, η συζήτηση που έγινε με τους φορείς, κυρίες και κύριοι Βουλευτές, κατέδειξε τα προβλήματα που δημιουργεί το άρθρο 5. Καταρχάς, υπάρχει ένας νεωτερισμός, που δεν είναι γνωστός σε καμία από τις ακριβές περιοχές της χώρας. Ούτε στου Παπάγου δεν έχει συμβεί, ούτε στη Βουλιαγμένη, ούτε στο Παλαιό Ψυχικό, ούτε πουθενά. Δηλαδή, χώροι περιφραγμένοι, στους οποίους δεν μπορεί να μπει ένας τρίτος. Έχετε δύο ειδών ρυθμίσεις. Πρώτον, «επιτρέπεται η κατασκευή περιφράξεων για διαχωρισμό δραστηριοτήτων και λειτουργιών ακόμη και εντός του ίδιου γηπέδου, κατά παρέκκλιση κάθε άλλης διάταξης». Ακόμη, «πως για την οριοθέτηση του Μητροπολιτικού Πόλου του Ελληνικού - Αγίου Κοσμά επιτρέπεται η κατασκευή περίφραξης περιμετρικά της συνολικής έκτασης, κατά παρέκκλιση κάθε άλλης σχετικής διάταξης».

Εδώ έχουμε για περιοχές κατοικίας, που θα διαμορφωθούν, μία ιδιομορφία, που δεν την έχουμε σε άλλους χώρους της χώρας. Εγώ το ξέρω μόνο στην «Ήλιδα» του Ολυμπιακού Χωριού που εκεί υπάρχει μία σχετική περίφραξη. Πουθενά αλλού δεν το έχω δει. Είναι ένας νεωτερισμός. Θα ήθελα επ’ αυτού να έχω την πληροφόρηση, κατά πόσο έχει ελεγχθεί, αν αυτό είναι συνταγματικό και ποιος το έχει εγκρίνει, για να μας πει, αν, άφοβα, μπορούμε να προχωρήσουμε σε αυτή τη ρύθμιση.

«Γεννώνται», όμως, απορίες. Εγώ ρώτησα πόσο είναι το μήκος της παραλιακής γραμμής που αφορά στην επένδυση στο Ελληνικό. Είναι ενάμιση χιλιόμετρο, κατά μήκος, κυρίες και κύριοι Βουλευτές. Δεν υπάρχει καμία αμφιβολία, ότι η παραλιακή είναι ελεύθερη. Όπως κάνουν και τώρα βόλτα σε περιφραγμένους χώρους και αύριο θα κάνουν βόλτα. Και όταν ολοκληρωθεί το έργο θα κάνουν βόλτα. Δεν βλέπω κάποιο εμπόδιο να έχει υπάρξει από τις προβλέψεις εδώ. Το θέμα είναι πώς θα έχεις πρόσβαση σε αυτό το παραλιακό μήκος. Πώς θα μπεις; Εάν είναι αδύνατη η πρόσβαση σου, υπάρχει πρόβλημα με την πρόσβαση αυτή καθ’ αυτή.

Και εδώ θέλω να δούμε ποιες είναι οι δίοδοι, όπως μπορούμε να τις καταλάβουμε από τις δικές σας νομοθετικές προβλέψεις, και αν υπάρχει μία εικόνα, μετά από πόσα χρόνια, όταν θα αρχίσουν τα έργα, θα έχει δοθεί η δυνατότητα ελεύθερης πρόσβασης. Καταλαβαίνω πάρα πολύ καλά, τα παράπονα του Δημάρχου Ελληνικού - Αργυρούπολης και γι’ αυτό επέμεινα να έρθει, καθώς δεν ήθελα να εμπλακώ στις αντιδικίες της περιοχής με τους άλλους Δημάρχους. Γι’ αυτό προτείναμε ως Κόμμα και τους τρεις, για να δούμε, ακριβώς, πώς βλέπουν το έργο και αν έχουν κάνει κάποιες παρατηρήσεις.

Ο κ. Σταϊκούρας είχε δίκιο σε αυτό που έλεγε από το έδρανό του, χωρίς να έχει πάρει τον λόγο. Έλεγε ότι άλλο θέμα θέτουν οι Δήμαρχοι για άλλη νομοθετική πρωτοβουλία. Σωστό. Όμως, στο ερώτημα του Δημάρχου του Ελληνικού-Αργυρούπολης, που αυτόν αφορά το παραλιακό μέτωπο, πού θα στήσει τις ομπρέλες του για τα ΚΑΠΗ, απάντηση δεν πήρε. Όλος αυτός ο χώρος του μήκους της παραλίας της ακτής θα είναι προς όφελος των επενδυτών ή θα είναι ελεύθερος; Τι προβλέψεις υπάρχουν;

Εμείς για το άρθρο 5 και για τις βασικές του αυτές θεματολογικές ενότητες, επιφυλασσόμαστε. Σε αυτό δεν μπορούμε να πούμε ναι. Αυτό πρέπει να το δούμε. Να δούμε πώς το έχετε σκεφτεί, πώς το έχετε και εσείς αντιληφθεί, για να δούμε, αν μπορούμε να το στηρίξουμε ή όχι. Γιατί αν υπάρχουν αμφιβολίες και θα το καταλάβουμε από τα επιχειρήματά σας, εμείς δεν είμαστε διατεθειμένοι να ψηφίσουμε το άρθρο 5.

Σας ευχαριστώ πολύ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Τον λόγο έχει ο Ειδικός Αγορητής του Κ.Κ.Ε., ο κ. Χρήστος Κατσώτης.

Στο σημείο αυτό γίνεται η β΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Παναγιώτα (Νόνη) Δούνια, Σάββας Αναστασιάδης, Γεώργιος Βλάχος, Μανούσος – Κωνσταντίνος Βολουδάκης, Ιωάννης Βρούτσης, Αναστάσιος Δημοσχάκης, Τσαμπίκα (Μίκα) Ιατρίδη, Αθανάσιος Καββαδάς, Σταύρος Καλογιάννης, Κωνσταντίνος Καραγκούνης, Θεόδωρος Καράογλου, Γεώργιος Καρασμάνης, Συμεών (Σίμος) Κεδίκογλου, Σταύρος Κελέτσης, Εμμανουήλ (Μάνος) Κόνσολας, Κωνσταντίνος Κοντογεώργος, Θεόφιλος Λεονταρίδης, Ιωάννης Μπούγας, Χρήστος Μπουκώρος, Χαράλαμπος (Μπάμπης) Παπαδημητρίου, Ιωάννης Πασχαλίδης, Θεόδωρος (Θόδωρος) Ρουσόπουλος, Μάριος Σαλμάς, Βασίλειος – Πέτρος Σπανάκης, Διονύσιος Σταμενίτης, Παναγής Καππάτος, Λάζαρος Τσαβδαρίδης, Βασίλειος – Νικόλαος Υψηλάντης, Τρύφων Αλεξιάδης, Ευτυχία Αχτσιόγλου, Όλγα Γεροβασίλη, Ιωάννης Γκιόλας, Ιωάννης Δραγασάκης, Σουλτάνα Ελευθεριάδου, Βασίλειος Κόκκαλης, Παναγιώτης Κουρουμπλής, Κυριακή Μάλαμα, Αικατερίνη Παπανάτσιου, Νικόλαος Συρμαλένιος, Θεοπίστη Πέρκα, Ευκλείδης Τσακαλώτος, Αλέξανδρος Φλαμπουράρης, Γεώργιος Αρβανιτίδης, Μιχαήλ Κατρίνης, Ανδρέας Λοβέρδος, Κωνσταντίνος Σκανδαλίδης, Χρήστος Κατσώτης, Ιωάννης Δελής, Εμμανουήλ Συντυχάκης, Βασίλειος Βιλιάρδος, Κωνσταντίνος Χήτας, Κρίτων – Ηλίας Αρσένης και Γεώργιος Λογιάδης.

**ΧΡΗΣΤΟΣ ΚΑΤΣΩΤΗΣ (Ειδικός Αγορητής Του Κ.Κ.Ε.):** Κύριε Υπουργέ, κυρίες και κύριοι, το Κ.Κ.Ε. στέκεται στρατηγικά στην αντιπαράθεση, από την πλευρά των εργατικών λαϊκών συμφερόντων, σε σχέση με τα μεγάλα έργα, είτε αυτά είναι έργα υποδομής, είτε ιδιωτικές επενδύσεις κεφαλαίου. Το κύριο είναι τίνος ιδιοκτησία είναι τα μεγάλα έργα και ποιον, τελικά, εξυπηρετούν, ακόμη και τα έργα υποδομών που εκτελούνται με κρατική χρηματοδότηση. Ποιος κερδίζει, τόσο στη φάση της κατασκευής, όσο και στη φάση της πλήρους λειτουργίας; Πού και πότε γίνονται και ποιος είναι ο στόχος στον οποίο υποτάσσονται;

Ωστόσο, και από την πλευρά της συμβολής των μεγάλων επενδύσεων στην άνοδο του βιοτικού επιπέδου, είναι ενδεικτικές οι εργασιακές σχέσεις και οι συνθήκες δουλειάς, που δοκίμασαν οι εργαζόμενοι, στη φάση κατασκευής του έργου ανέγερσης του Κέντρου Πολιτισμού Ιδρύματος Σταύρου Νιάρχου. Με εξαντλητικά ωράρια, χαμηλά μεροκάματα για οικοδόμους, ελαστική εργασία με μπλοκάκι και δωδεκάωρα, χωρίς υπερωρίες. Τώρα πια, έρχεται και το νομοσχέδιο που καταργεί το οκτάωρο και την αμοιβή των υπερωριών και με τον κατώτατο μισθό για μισθωτούς, τεχνικούς και λοιπές ειδικότητες.

Ήδη, από την έναρξη λειτουργίας και ειδικότερα της Λυρικής Σκηνής και της Εθνικής Βιβλιοθήκης, στις εγκαταστάσεις του «ξεδιπλώνεται» το ανταποδοτικό μοντέλο λειτουργίας κρατικών οργανισμών. Υποστελεχωμένες υπηρεσίες, στις οποίες, εκτός των λίγων μόνιμων εργαζομένων, η πλειοψηφία εργάζεται με κάθε μορφή ελαστικών εργασιακών σχέσεων, μέσω προγραμμάτων μαθητείας, με επινοικίαση, μέσω εργολαβικών εταιρειών για την κάλυψη των πάγιων λειτουργικών αναγκών. Το πραγματικό, λοιπόν, ερώτημα είναι, ανάπτυξη για ποιον στην Αττική και σε όλη τη χώρα; Επομένως, ποιος αποφασίζει, με ποια κριτήρια και σε όφελος τίνος, για τον χρόνο, τον χώρο και τις προτεραιότητες χωροθέτησης, σε εθνικό και τοπικό επίπεδο;

Ο βαθιά ταξικός άνισος χαρακτήρας της καπιταλιστικής ανάπτυξης αποκαλύπτεται από την παρούσα Σύμβαση ,την οποία θα κυρώσετε, εσείς οι δυνάμεις που υποστηρίζουν την καπιταλιστική ανάπτυξη, που παραχωρείται στους επιχειρηματικούς ομίλους η έκταση, ο αιγιαλός, κάθε άλλη διευκόλυνση, χρηματοδότηση, φοροαπαλλαγές και παρεκκλίσεις -γιατί η Σύμβαση είναι μία ολόκληρη παρέκκλιση- από το νομικό πλαίσιο που βέβαια σήμερα υπάρχει και πάνω απ’ όλα, από τη φθηνή εργατική δύναμη, που όλοι σας έχετε, ήδη, δημιουργήσει όλη αυτή την περίοδο, γιατί τη θεωρείτε, ότι αυτή μαζί με όλα τα υπόλοιπα είναι το φιλικό επενδυτικό περιβάλλον. Τα πάντα όλα για την καπιταλιστική κερδοφορία.

Οι κάτοικοι, όχι μόνο των γύρω Δήμων, αλλά όλης της Αττικής, θα είναι αυτοί που θα υποστούν τις συνέπειες της Αθηναϊκής Ριβιέρας, του Λας Βέγκας της Μεσογείου, όπως λέτε, για τα έργα που θα γίνουν.

Στο σχέδιο νόμου, λοιπόν, γίνεται ακόμη μία προσπάθεια, όπως είπαμε, παράκαμψης του γενικού νομικού πλαισίου, προκειμένου να «ξεκλειδώσει», σε μεγάλο βαθμό, την επένδυση με νέες διατάξεις που «λύνουν» τα χέρια του επενδυτή, όπως οι διατάξεις για τη διαδικασία εισφοράς εμπράγματων δικαιωμάτων από το ΤΑΙΠΕΔ προς την «ΕΛΛΗΝΙΚΟ Α.Ε.» και η πρόβλεψη της δυνατότητας διενέργειας πρόδρομων εργασιών στο ακίνητο από τον φορέα της επένδυσης.

 Οι ρυθμίσεις περιλαμβάνουν διαδικαστικά ζητήματα αδειοδότησης των αναγκαίων έργων, όπως περίφραξη του Πόλου, τμηματική έκδοση αδειών, υλοποίηση κατεδαφίσεων, διαδικασία έγκρισης κατασκευών, διαδικασία ανάπτυξης δικτύων, διανομής ηλεκτρικής ενέργειας και φυσικού αερίου και ζητήματα λειτουργίας επιμέρους χρήσεων.

 Συγκεκριμένα, τα πρώτα τρία άρθρα, έχουν γενικό χαρακτήρα, περιλαμβάνοντας το συνολικό ιστορικό για το νομικό πλαίσιο που έχει προηγηθεί και περιγράφοντας τον τρόπο οριστικής μετάβασης των εμπράγματων δικαιωμάτων, δηλαδή, του συνόλου των περιουσιακών στοιχείων που παραχωρούνται προς τον επενδυτή, είτε κατά πλήρη κυριότητα, είτε με δικαίωμα επιφάνειας, σύμφωνα με το σχέδιο ολοκληρωμένης ανάπτυξης.

 Η διαδικασία διανομής του ακινήτου ορίζει, ότι η LAMDA DEVELOPMENT θα έχει την πλήρη κυριότητα του 30% της έκτασης του πρώην αεροδρομίου και το δικαίωμα εκμετάλλευσης της επιφάνειας για ενενήντα εννέα χρόνια στο υπόλοιπο 70% της έκτασης.

 Το περασμένο φθινόπωρο, στον ν.4738/2020 με τον τίτλο «Ρυθμίσεις Φορολογικών Οφειλών» εντάχθηκε διάταξη στο άρθρο 305, που αλλάζει την ουσία του ν.3986/2011 για το λεγόμενο δικαίωμα επιφάνειας. Επεκτείνει το δικαίωμα αυτό στα όρια της πλήρους κυριότητας και μάλιστα, σε βάρος των δικαιωμάτων του ιδιοκτήτη του ακινήτου ακόμη και αν αυτός είναι το δημόσιο, για παράδειγμα, το ΤΑΙΠΕΔ που είναι κάτοχος των ακινήτων του Ελληνικού. Όλη η επένδυση του Ελληνικού συνιστά μία παρέκκλιση, όπως είπαμε και αρχικά.

Το άρθρο 4, περιλαμβάνει διατάξεις για την έναρξη των αναγκαίων εργασιών για την ανάδειξη του Μητροπολιτικού Πόλου, πριν από τη μετάβαση των μετοχών στον επενδυτή με δικές του δαπάνες.

 Το άρθρο 5, τροποποιεί την παρ.2, του άρθρου 2, του ν.4062/2012, ώστε να κάνει δυνατή την ενιαία λειτουργία συγκεκριμένων εμπορικών χρήσεων, λόγω της ειδικής φύσης και λειτουργίας των ζωνών ανάπτυξης του Πόλου.

Ουσιαστικά, για το παράκτιο μέτωπο, που περιλαμβάνει τα ακίνητα του πρώην Ολυμπιακού Κέντρου Ιστιοπλοΐας και του Εθνικού Αθλητικού Κέντρου Νεότητας Αγίου Κοσμά, διευκρινίζει με σαφήνεια, ότι απελευθερώνει περαιτέρω το πλαίσιο των επιτρεπόμενων χρήσεων, περιλαμβάνοντας ενιαία λειτουργία και διαχείριση εμπορικών καταστημάτων, καταστημάτων παροχής υπηρεσιών, χώρων συνάθροισης κοινού, χώρων εστίασης και αναψυκτήριων και κέντρων διασκέδασης και αναψυχής με κάποιες προϋποθέσεις.

 Επίσης, σε ότι αφορά στις οικοδομικές άδειες «προικίζει» τον επενδυτή με μία διάταξη, που προβλέπει, κατά παρέκκλιση της νομοθεσίας, ότι η προέγκριση των οικοδομικών αδειών, που εκδίδονται από το Γραφείο Ελληνικού, έχει ισχύ για τρία έτη, μέχρι την υλοποίησή της, έναντι ενός έτους που προβλέπει η γενική νομοθεσία για τις υπόλοιπες άδειες.

 Για τη διαδικασία περιβαλλοντικής αδειοδότησης, στο πλαίσιο έκδοσης των οικοδομικών αδειών για τα έργα του Πόλου και ειδικότερα στις περιπτώσεις έκδοσης απόφασης του Κεντρικού Συμβουλίου Περιβαλλοντικής Αδειοδότησης υπάρχει η δέσμευση για υποχρέωση έκδοση απόφασης, εντός προθεσμίας δέκα εργάσιμων ημερών από τη συνεδρίαση του. Εάν παρέλθει αυτό το διάστημα, η διαδικασία αδειοδότησης προχωρά αυτοδίκαια, χωρίς κανέναν περιορισμό. Αντίστοιχα, για εργασίες εκτός των κτιριακών εγκαταστάσεων των ζωνών ανάπτυξης του Πάρκου, δεν απαιτείται έκδοση άδειας, ενώ η προσκόμιση σχετικής μελέτης στο Γραφείο Ελληνικού υποχρεώνει το Γραφείο να την εγκρίνει εντός δεκαπέντε ημερών, ενώ μετά την παρέλευση του διαστήματος αυτού θεωρείται εγκεκριμένη.

Αντίστοιχα, απελευθερώνεται ο επενδυτής από οποιαδήποτε αδειοδοτική καθυστέρηση, σε σχέση με τις κατεδαφίσεις. Προβλέπεται η κατεδάφιση κτιρίων, κτισμάτων και κατασκευών, πριν από τη μεταβίβαση των μετοχών και γίνεται από και με δαπάνη του φορέα ανάπτυξης, ενώ ορίζεται και η διαδικασία πιστοποίησης της ολοκλήρωσης των εργασιών κατεδάφισης, κατά παρέκκλιση, όσων διατάξεων ισχύουν και για τις υπόλοιπες οικοδομικές εργασίες.

Η συνέχεια των παρεκκλίσεων βρίσκεται στον ν.4062/2012, που καθορίζει τον νέο οικοδομικό κανονισμό. Εκεί προστίθεται, μετά το άρθρο 5, νέο άρθρο 5α΄, ειδικές ρυθμίσεις για τον Μητροπολιτικό Πόλο Ελληνικού - Αγίου Κοσμά. Παρέχονται νέες δυνατότητες στον επενδυτή με ειδικούς όρους για ουρανοξύστες μικτής χρήσης, εφόσον το ελάχιστο ποσοστό της επιφάνειας των τουριστικών καταλυμάτων ανέρχεται σε 30%, επί της συνολικής δόμησης του υψηλού κτιρίου. Η διάταξη αφορά στη λειτουργία ξενοδοχείων και ξενοδοχείων συνιδιοκτησίας στα υψηλά κτήρια και όχι στην έκδοση οικοδομικών αδειών.

Προβλέπεται η κατασκευή μιας παιδικής χαράς για τους ιθαγενείς της περιοχής, πριν την ολοκλήρωση της μεταβίβασης του ακινήτου. Μπαίνει η πρόβλεψη για την παιδική χαρά, καθώς η έκταση δεν είναι κοινόχρηστος χώρος, κατά την έννοια της πολεοδομικής νομοθεσίας και δεν θα μπορούσε να εγκατασταθεί και να εφαρμοστούν τα μέτρα ασφάλειας που προβλέπονται, ήδη, στο θεσμικό πλαίσιο.

Εισάγονται οι όροι, κατά παρέκκλιση της γενικής νομοθεσίας, για την έκδοση άδειας κατασκευής περιφράξεων, εντός του Μητροπολιτικού Πόλου Ελληνικού - Αγίου Κοσμά. Είναι χαρακτηριστικό, ότι περιγράφεται και η κατασκευή συστημάτων ασφαλείας για την περιφρούρηση της ιδιοκτησίας του επενδυτή. Άρα, δεν είναι μόνο εργοστασιακή η περίφραξη, είναι και λειτουργική, όπως ειπώθηκε και στη συνεδρίαση των φορέων.

Υπόσχονται ότι η πρόσβαση στην παραλία θα είναι απρόσκοπτη και δεν θα υπάρξει περίφραξη μόνο κατά την εκτέλεση έργων. Έχουμε δει πολλές τέτοιες υποσχέσεις, οι οποίες ποτέ δεν υλοποιούνται. Μόνο το Πάρκο θα είναι ανοιχτό στο κοινό, όπως προβλέπεται και από τη σχετική νομοθεσία. Η άδεια για την εκτέλεση των εργασιών περίφραξης, η οποία μπορεί να εκδίδεται και τμηματικά, χορηγείται από το Γραφείο Ελληνικού και εδώ όπως και στις κατεδαφίσεις και σε όλες τις υπόλοιπες εργασίες, για τις οποίες δεν προβλέπεται οικοδομική άδεια, δεν υπάρχει πουθενά η υποχρέωση να υπάρξει έγκριση από το Υπουργείο Πολιτισμού.

Ένα έργο τέτοιας έκτασης καθιστά απαραίτητη για την υποστήριξή του την εκτέλεση μιας σειράς έργων υποδομών, όπως επέκταση του δικτύου μεταφορών για οδική σύνδεση του Ελληνικού με αεροδρόμιο και λιμάνι, ανισόπεδους κόμβους, υπογειοποιήσεις και διαπλατύνσεις οδικών αξόνων, έργα διαχείρισης απορριμμάτων και αποβλήτων. Ο λαός, ξανά, είτε ως φορολογούμενος, μέσω του Προγράμματος Δημοσίων Επενδύσεων, είτε ως χρήστης μέσω διοδίων και άλλων τελών χρήσης, θα κληθεί να πληρώσει δαπάνες για τα δημόσια έργα που θα υλοποιηθούν στην περιοχή για να ενισχύσουν, να στηρίξουν τον επενδυτή.

Η υπογειοποίηση της Λεωφόρου Ποσειδώνος στο Ελληνικό, σε συνέχεια της υπογειοποίησής της στην περιοχή Φαλήρου, αποτελεί ένα δαπανηρό έργο με διασφάλιση υψηλής κερδοφορίας για τους αναδόχους που δεν αφορά γενικά τις ανάγκες μετακίνησης των εργαζομένων και των λαϊκών οικογενειών, αλλά υπηρετεί τις αναπτυσσόμενες χρήσεις γης στην περιοχή.

Τελειώνοντας, κύριε Πρόεδρε, το Κ.Κ.Ε. βλέπει τη διέξοδο από την πλευρά της ικανοποίησης των λαϊκών αναγκών. Το θέμα της αξιοποίησης του Ελληνικού από την εργατική εξουσία που προτείνει το Κ.Κ.Ε. και παλεύει γι’ αυτή, εντάσσεται στις ριζικές συνολικές αλλαγές που επιτάσσει ο κεντρικός σχεδιασμός για ολόκληρη την Αττική, οι οποίες περιλαμβάνουν το σύνολο των περιοχών και των τομέων. Από την άλλη, η αξιοποίηση της διαθέσιμης γης υποτάσσεται στον γνώμονα της συνδυασμένης κάλυψης των αναγκών που φυσικά δεν περιορίζεται αποκλειστικά, στο εάν θα υπάρξει ένας μόνο χώρος πρασίνου σε μία Περιφέρεια που ο αστικός σχεδιασμός συγκέντρωσε το 40% του πληθυσμού της χώρας.

Η θέση μας για το Ελληνικό, με βάση το σχέδιο της εργατικής εξουσίας για την ικανοποίηση των λαϊκών αναγκών συνολικά, περιλαμβάνει, πρώτα απ’ όλα, την εξασφάλιση δουλειάς για όλους, κάτι που προϋποθέτει, όμως, την απελευθέρωση από τα «δεσμά» της μισθωτής εκμετάλλευσης με ανθρώπινους όρους και ωράρια και διασφάλιση της υγείας και ασφάλειας. Περιλαμβάνει τη διασφάλιση του δικαιώματος σε ασφαλή, ποιοτική και υψηλού επιπέδου λαϊκή κατοικία, τη διασφάλιση του δικαιώματος γρήγορων και δωρεάν μεταφορών, δωρεάν υποδομών κοινής ωφέλειας, όπως σχολεία , νοσοκομεία -είπαμε και χθες, ότι εκεί θα γίνει νοσοκομείο για τους έχοντες και κατέχοντες- δομές πολιτικής προστασίας, μέτρα και έργα αντιπλημμυρικής θωράκισης και αντισεισμικής προστασίας, χώρων πρασίνου και αναψυχής με διασφάλιση της προστασίας του περιβάλλοντος. Περνάει από την ανάγκη διασφάλισης ποιοτικού ελεύθερου χρόνου για τους εργαζόμενους, γεγονός «δεμένο» με τον χαρακτήρα των σχέσεων παραγωγής.

Τέλος, θα ήθελα να κάνω ένα σχόλιο, επειδή στην ακρόαση των φορέων στην προηγούμενη συνεδρίαση, συμμετείχαν οι τρεις Δήμαρχοι των Δήμων της περιοχής, οι οποίοι μαζί με τις κυβερνήσεις, το προηγούμενο διάστημα, έπαιξαν τον ρόλο τους, έτσι ώστε να ενσωματώσουν λαϊκές αντιδράσεις, να στρατεύσουν ενεργητικά τους εργαζόμενους της ευρύτερης περιοχής στην προώθηση της επένδυσης.

Οι σημερινοί Δήμαρχοι, λοιπόν, διαφήμιζαν τα τεράστια οφέλη για τους Δήμους από τη χρήση των κοινόχρηστων χώρων εντός της έκτασης της επένδυσης. Υποστήριζαν, όπως είπαμε και στη χθεσινή συνεδρίαση, ότι θα εξασφαλίσουν δημαρχιακό μέγαρο και υπηρεσίες ο Δήμος Ελληνικού, νεκροταφείο και σχολεία, ο Δήμος Αλίμου. Βεβαίως, κεντρικό προπαγανδιστικό «εργαλείο» ήταν ο σταθμός μεταφόρτωσης.

Αυτή η συνεννόηση των τριών Δημάρχων των Δήμων τερματίστηκε, όταν ο Δήμαρχος Ελληνικού-Αργυρούπολης δήλωσε ότι δεν διατίθεται να μοιραστεί με τους άλλους το 90% των κοινόχρηστων χώρων και το 90% από τις εκτάσεις τριακοσίων στρεμμάτων που προορίζονται για χρήσεις κοινής ωφέλειας που αναλογούν στον Δήμο του. Ξεκίνησε διαμάχη μεταξύ τους, ιδιαίτερα, αφότου διαπίστωσαν, ότι στην τελική σύμβαση όλοι οι ισχυρισμοί γι’ αυτά που θα έφτιαχνε ο επενδυτής στους κοινόχρηστους χώρους και για τον ρόλο της τοπικής διοίκησης, είναι έωλοι.

Γι’ αυτό, λοιπόν, είπαμε ότι θα απολογηθούν, έτσι κι αλλιώς στους κατοίκους τους, αλλά πάνω από όλα θα απολογηθεί η Κυβέρνηση με αυτή τη Σύμβαση που θα κυρώσει σήμερα.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Τον λόγο έχει ο κ. Βιλιάρδος.

**ΒΑΣΙΛΕΙΟΣ ΒΙΛΙΑΡΔΟΣ (Ειδικός Αγορητής της Ελληνικής Λύσης):** Σας ευχαριστώ πολύ, κύριε Πρόεδρε.

 Συνάδελφοι, κύριε Υπουργέ, όπως τεκμηριώσαμε από την πρώτη συνεδρίαση, ο επενδυτής δεν έχει βάλει ούτε ένα ευρώ από την τσέπη του και ούτε πρόκειται να βάλει, όπως ο κάθε έξυπνος επενδυτής που δεν επενδύει ποτέ τα δικά του χρήματα. Αφενός μεν, λοιπόν, θα δανειστεί πιθανότατα από τις ελληνικές τράπεζες, όπως αναφέραμε στην προηγούμενη συζήτηση, το σύνολο του τιμήματος, αφετέρου, έχει, ήδη, κέρδος από την αύξηση κεφαλαίου της εταιρείας του, ενώ θα αποπληρώνει τα δάνειά του, πουλώντας τα διαμερίσματα, προτού καν κατασκευαστούν, ενοικιάζοντας στον χώρο του καζίνο και ούτω καθεξής, εάν, φυσικά, γίνει τελικά η επένδυση, κάτι για το οποίο έχουμε αρχίσει να αμφιβάλλουμε.

Ταυτόχρονα, θα επιβαρύνει με το μεγάλο κόστος συντήρησης του Μητροπολιτικού Πάρκου το ΤΑΙΠΕΔ, στο οποίο παραμένει το παλαιό Αεροδρόμιο, ενώ αυτός παίρνει μόνο το «φιλέτο» της παραλιακής που δεν έχει καμία σχέση. «Εις υγεία των κορόιδων», όπως θα έλεγε κανείς στην καθομιλουμένη αν και η υπεύθυνη της «Ελληνικό Α.Ε.», είπε κάτι άλλο, για το οποίο, όμως, έχουμε επιφυλάξεις, απολύτως, κατανοητό, κατά την άποψή μας, από την πλευρά του επενδυτή, ενώ, ακριβώς, για τον συγκεκριμένο λόγο, για την επιχειρηματική του «πονηριά», δηλαδή, θα τον εμπιστευτούν αυτοί που θα τον δανείσουν.

Είναι, άλλωστε, γνωστό, πως αυτό που χρειάζεται, για να κερδίσει κανείς σε τέτοιες περιπτώσεις, είναι ένα καλό επενδυτικό σχέδιο. Ένα business plan, καθώς, επίσης, «πεινασμένοι» πολιτικά αντισυμβαλλόμενοι, για να επιδείξουν επενδύσεις. Απολύτως τίποτα άλλο.

Στα πλαίσια, αυτά η συζήτηση που διεξάγουμε είναι προσχηματική, αφού ότι και να πούμε για τη Σύμβαση, όσα λάθη και αν βρούμε, δεν θα δοθεί καμία σημασία. Η Κυβέρνηση θα την ψηφίσει, ούτως η άλλως, αφού θεωρεί πως από αυτή εξαρτάται η πολιτική της επιβίωση, κάτι που γνωρίζει πολύ καλά ο επενδυτής και θα το εκμεταλλευτεί στο έπακρο.

Σε ότι αφορά δε στις περιβαλλοντικές ανησυχίες που εκφράζονται, δεν ενδιαφέρουν κανέναν, ούτε τον επενδυτή, ούτε την Κυβέρνηση, ούτε την Ευρωπαϊκή Ένωση, που θέλει απλά να «ξεπουλήσει» η Ελλάδα, ό,τι έχει και δεν έχει, για να εισπράξουν οι δανειστές της τα χρήματά τους. Το είδαμε στην «αποικιοκρατική» σύμβαση με την El Dorado Gold, το βλέπουμε ξανά εδώ και θα το δούμε πολλές φορές ακόμη. Δυστυχώς, για την Πατρίδα μας και για τους δύστυχους πολίτες της, ενώ είναι απαράδεκτο φυσικά για όλες τις κυβερνήσεις της.

Θα συνεχίσουμε τώρα με το πρώτο άρθρο του νομοσχεδίου που αποτελεί τη Σύμβαση, στο οποίο διαπιστώνουμε αρχικά, πως αγοραστής είναι η εταιρεία Hellinikon Global, μία εταιρεία που ιδρύθηκε στις 4/1/2014, με έδρα το Λουξεμβούργο, τον γνωστό φορολογικό «παράδεισο», δηλαδή, με τα σχετικά πρόσφατα φορολογικά σκάνδαλα. Η Hellinikon Global εμφανίζεται να είναι 100% θυγατρική της Lamda Development στην ετήσια έκθεσή της το 2014, με κεφάλαιο 36.000 ευρώ, όπως θα καταθέσουμε στα Πρακτικά μαζί με τη μετοχική σύνθεση της Lamda.

Επομένως, η Κυβέρνηση φέρνει στη Βουλή για ψήφιση μία Σύμβαση, που υποτίθεται πως αφορά μία επένδυση 7,8 δισεκατομμυρίων από μία εταιρεία με κατατεθειμένο κεφάλαιο λιγότερο από αυτό ενός περιπτέρου, κάτι που, ήδη, προβληματίζει. Ντουμπάι, πάντως, χωρίς χρήματα δεν γίνεται. Η στρατηγική, πάντως, που φαίνεται πως ακολουθείται, σε ότι αφορά στη συμμετοχή τρίτων στην επένδυση είναι μέσω της «μητρικής» Lamda Development, η οποία έχει κάποια εγγυημένα έσοδα και δραστηριότητα, ενώ επειδή είναι εισηγμένη στο ελληνικό χρηματιστήριο -γνωρίζουμε πολύ καλά πως ελέγχεται από την περίπτωση της Folli-Follie- έχει ευελιξία, σε ότι αφορά στη μεταβίβαση μετοχών.

Πρόσφατα, αποχώρησε από την εταιρεία η αδελφή του κ. Λάτση, η κυρία Μαριάννα Λάτση, πουλώντας τη συμμετοχή της σε έναν χρηματιστή ελληνικής καταγωγής και κάτοικο Ελβετίας, ενώ, με βάση τις κατά καιρούς ανακοινώσεις, υπάρχει ενδεχόμενο «γυρίσματος» των μετοχών, όπως αποκαλείται, όπου κάποιοι μπορούν να κερδίσουν χρήματα ακόμη και αν δεν γίνει ποτέ η επένδυση.

Ελπίζουμε, βέβαια, να παρακολουθεί σωστά η Επιτροπή Κεφαλαιαγοράς, όλα όσα συμβαίνουν, σημειώνοντας πως στο Δ.Σ. της εταιρείας συμμετέχει ο βασικός μέτοχος της Aegean, που θα στηριχθεί από το δημόσιο με 120 εκατομμύρια ευρώ, καθώς, επίσης, με 24 εκατομμύρια ευρώ ή με ποσοστό 1,66% στο κεφάλαιό της, έχοντας συνάψει συμφωνία το 2019, ως επίσημος αερομεταφορέας του Ελληνικού. Δεν είναι ενδιαφέρον;

Περαιτέρω, άμεσα οφέλη για το δημόσιο δεν υπάρχουν, αφού τα έσοδα από την πώληση θα περιέλθουν στο ΤΑΙΠΕΔ, που ελέγχεται από το Υπερταμείο των δανειστών. Επομένως, τα μόνα οφέλη που μπορούμε να προσδοκούμε, θα προέλθουν από τις επενδύσεις που θα πραγματοποιηθούν, καθώς, επίσης, από τις δραστηριότητες που θα προκύψουν, αν, βέβαια, οι εταιρείες που θα εγκατασταθούν, δεν θα έχουν έδρα φορολογικούς «παραδείσους», οπότε το μόνο που θα απομείνει, θα είναι οι θέσεις εργασίας για τα «γκαρσόνια» της Ευρώπης, όπως μας έχουν καταντήσει οι κυβερνήσεις μας.

Συνεχίζοντας, το έργο παρουσιαζόταν ως επένδυση εγγυημένου ύψους 5,9 δισεκατομμυρίων, όπως θα καταθέσουμε στα Πρακτικά, ενώ σε έκθεση του ΙΟΒΕ από το 2014 για την επένδυση, που θα καταθέσουμε την πρώτη σελίδα της στα Πρακτικά, αναφέρεται στη σελίδα 15, που, επίσης, θα καταθέσουμε, πρόβλεψη προσθήκης 1,53 % στο ΑΕΠ το 2031 από το έργο, εάν, βέβαια, ξεκινούσε το 2016.

Η μελέτη προέβλεπε 70.000 θέσεις εργασίας σταδιακά, από το 2016 έως το 2031. Οπότε, όπως αναφέρεται στη σελίδα 14 επακριβώς, θα έχουν δημιουργηθεί ενδογενώς, περίπου, 63.000 νέες θέσεις εργασίας. Στις νέες αυτές θέσεις εργασίας θα πρέπει να προστεθούν και κάποιες που θα οφείλονται στη λειτουργία των εγκαταστάσεων και δεν μπορούν να καταγραφούν από το υπόδειγμα, με το οποίο γίνονται οι προσομοιώσεις.

Η συνολική επίπτωση στην απασχόληση από την κατασκευή και λειτουργία του έργου, εκτιμάται ότι θα είναι, περίπου, 70.000 νέες θέσεις εργασίας. Κατά την άποψή μας, τα περισσότερα κατασκευαστικά έργα θα ανατεθούν, ως συνήθως, σε αλλοδαπές εταιρείες και όχι σε ελληνικές. Οπότε, ελάχιστα από τα χρήματα που θα επενδυθούν, θα μείνουν τελικά στη χώρα μας. Ας μην ξεχνάμε, πως η ίδια εταιρεία, στην οποία μεταφέρεται το ακίνητο, θεωρείται μεν ελληνική, αλλά εδρεύει στο Λουξεμβούργο.

Από την άλλη πλευρά, ειδικά σε ότι αφορά στο καζίνο, θα δημιουργήσει αθέμιτο ανταγωνισμό, αφού τα υπόλοιπα καζίνο δεν βρίσκονται στο κέντρο της Αθήνας και δεν είναι ανάλογα προσβάσιμα. Ως εκ τούτου, η Κυβέρνηση θα στηρίξει μία συγκεκριμένη εταιρεία, τη Mohegan, που, όπως έχουμε αναφέρει, έχει χρηματοπιστωτικά προβλήματα, εις βάρος των υπολοίπων. Τα υπόλοιπα καζίνο έχουν, ήδη, οικονομικά προβλήματα, που μεταβιβάζονται στις συστημικές τράπεζες ως «κόκκινα» δάνεια, όπως το γνωστό παράδειγμα του Καζίνο Λουτρακίου.

Περαιτέρω, το δημόσιο θα επιβαρυνθεί με τη μετεγκατάσταση δημοσίων υπηρεσιών, όπως φαίνεται στη σελίδα 17 και στο εδάφιο 14αβ, της Μονάδας Υποβρυχίων Αποστολών του Λιμενικού, του Αθλητικού Κέντρου Αγίου Κοσμά, του Κτιρίου Σωματείων ΑμεΑ, κ.λπ., ενώ δεν γνωρίζουμε το κόστος, αφού δεν έχει προσκομίσει κάτι το Γενικό Λογιστήριο του Κράτους. Μία προηγούμενη, πάντως, δημοσίευση, με τίτλο «γιατί πολλοί αποκαλούν σκάνδαλο την επένδυση στο Ελληνικό», με λίγο διαφορετικά πάγια εμφάνιζε συνολικό κόστος 614 εκατομμύρια ευρώ, όπως θα καταθέσω στα Πρακτικά, αφού δεν είναι δικό μας.

Στο θέμα του χωροταξικού, για πρώτη φορά στη σύγχρονη ιστορία της πόλης, η Αθήνα επεκτείνεται εις βάρος του παραλιακού μετώπου σε μήκος 2 χιλιομέτρων και σε έκταση, όσο ένας Δήμος του Καλλικράτη, η οποία πωλείται και πολεοδομείται από έναν ιδιώτη, δημιουργώντας μία πόλη μέσα στην πόλη. Δημιουργούνται δε τα εξής, σύμφωνα με τους μηχανικούς της παράταξής μας: κατοικίες 1.042.000 τ.μ., ξενοδοχεία 221.000 τ.μ., μεγάλα εμπορικά κέντρα 273.500 τ.μ., εστιατόρια, μπαρ, καφετέριες, συνολικά, 37.642 τ.μ., συνεδριακά κέντρα 20.984 τ.μ., κτίρια γραφείων 280.000 τ.μ., καζίνο 15.000 τ.μ. και λοιπά κτίρια 212.000 τ.μ..

Με βάση τη διάταξη, δεν έχει ξεκαθαριστεί ευθέως, εάν θα επιτρέπεται η ελεύθερη πρόσβαση των πολιτών σε όλη την έκταση ή αν θα υπάρχει πρόσβαση μόνο σε συγκεκριμένους χώρους. Από τις βασικές χρήσεις γης δε, προκύπτει ότι η μερίδα του «λέοντος» θα έχει κατοικία, αφού θα χρησιμοποιηθεί το 25% της έκτασης, το 15% οι τουριστικές εγκαταστάσεις και τα υπόλοιπα κτήρια γύρω στο 7%, με κάποιες, επιπλέον, εκτάσεις πεζοδρόμων και κοινόχρηστων χώρων. Ενδιαφέρον παρουσιάζει ο τρόπος που χωροθετείται ως Μητροπολιτικό Πάρκο, με τη μορφή του αστερία, όπως θα καταθέσουμε στα Πρακτικά, ενώ οι κύριοι στόχοι αυτού του σχεδιασμού φαίνονται στη σελίδα 247.

Ο βασικός στόχος είναι ο εγκλωβισμός των σημαντικότερων ελεύθερων και πράσινων χώρων, που θα διαμορφωθούν στο εσωτερικό ενός δικτύου οικιστικών, επιχειρηματικών, εμπορικών και τουριστικών δραστηριοτήτων, ξένων με τα υφιστάμενα οικιστικά και πολεοδομικά χαρακτηριστικά, καθώς, επίσης, με τις λειτουργίες της περιοχής. Στοχεύει άμεσα στον περιορισμό της προσπελασιμότητας, οριακά στον αποκλεισμό του χώρου από τους κατοίκους των υπόλοιπων περιοχών. Επιτρέπεται γενικά η ανέγερση πολυώροφων κτιρίων και ουρανοξυστών, έως 200 μέτρα ύψος με μοναδικούς περιορισμούς τους παρακάτω.

Πρώτον, μία ζώνη εκατό μέτρων από τα όρια του πρώην Αεροδρομίου, που γειτνιάζουν με οικιστικές περιοχές, ενώ θα επιτρέπονται, κατά μήκος της Λεωφόρου Βουλιαγμένης και της Λεωφόρου Ποσειδώνος, καθώς, επίσης, περιορίζει τα πολυώροφα κτίρια στο χώρο του Πάρκου και στην περιοχή της παραλίας του αγίου Κοσμά. Καθορίζονται εξαιρετικά υψηλοί όροι εκμετάλλευσης της γης, με συντελεστές δόμησης που κυμαίνονται από 0,2 έως 2,2, οι οποίοι, υπό όρους, μπορούν να προσαυξάνονται, κατά ποσοστό έως και 20%, ανά ζώνη ανάπτυξης ή περιοχή προς πολεοδόμηση, ενώ δεν γνωρίζουμε, εάν θα επιτραπεί η μεταφορά συντελεστή, όπως, δυστυχώς, συνηθίζεται στη χώρα μας. Ο μέσος συντελεστής δόμησης θα είναι της τάξης του 0,5 - 0,6 και η συνολική δόμηση θα αγγίζει τα έως 3.200.000 τετραγωνικά μέτρα, ενώ η κάλυψη, οι δομημένες επιφάνειες, δηλαδή, θα ανέρχεται στο 35% της συνολικής έκτασης της περιοχής. Αν είναι δυνατόν.

Το σχέδιο επιτρέπει εκτεταμένες παρεμβάσεις στην παραλία, τη δυνατότητα προσχώσεων στο θαλάσσιο μέτωπο, ενώ συνολικά παραχωρούνται η παραλία και ο αιγιαλός, δίνοντας τη δυνατότητα κατασκευής τεχνητών νησίδων και λιμενικών εγκαταστάσεων, χωρίς καμία, απολύτως, μέριμνα για τη φυσιογνωμία των ακτών της Αττικής, τα θαλάσσια οικοσυστήματα και το αστικό τοπίο.

Κλείνοντας, στα επόμενα θέματα, θα αναφερθούμε στην τελευταία συνεδρίαση, τονίζοντας, πως ο χρόνος επεξεργασίας που μας επέτρεψε η ακραία νεοφιλελεύθερη Κυβέρνηση του «αποφασίζω και διατάζω», είναι ελάχιστος, για να μπορέσουμε να αναλύσουμε με λεπτομέρεια το νομοσχέδιο. Προφανώς, σκόπιμα, επειδή αυτή είναι η εντολή του επενδυτή και όλων αυτών που τον στηρίζουν, έτσι ώστε να μην πληροφορηθούν οι πολίτες για το τι ακριβώς θα συμβεί στην πόλη τους.

Ευχαριστώ πολύ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Τον λόγο έχει ο κ. Αρσένης.

**ΚΡΙΤΩΝ - ΗΛΙΑΣ ΑΡΣΕΝΗΣ (Ειδικός Αγορητής του ΜέΡΑ25):** Κύριε Πρόεδρε, κυρίες και κύριοι Βουλευτές, κύριοι Υπουργοί, τρία ζητήματα έχουν αναδειχθεί ως κύρια σε αυτή τη Σύμβαση. Πρώτο είναι το θέμα της επιφανείας. Έχουμε, δηλαδή, το δικαίωμα χρήσης και ιδιοκτησιών για ενενήντα εννέα χρόνια κτισμάτων σε γη, που μετά θα επιστραφεί στο δημόσιο. Όμως, όπως έγινε σαφές, στον Πτωχευτικό Κώδικα έχει περάσει τροπολογία, στην ουσία, την εμβαθύνετε εδώ, δημιουργούνται δικαιώματα ιδιοκτησίας, πλέον, καθώς με τη κατάτμηση αρχίζουν και δημιουργούνται υποθήκες, όλα τα σχετικά ζητήματα, δηλαδή, που σταματούν τη δυνατότητα επιστροφής.

Άρα, δεν μιλάμε, πλέον, για 30%, το οποίο πηγαίνει στον ιδιώτη και το υπόλοιπο μένει στο δημόσιο. Μιλάμε για μία πολύ μεγαλύτερη έκταση που ιδιωτικοποιείται κρυφά, με «ψιλά» γράμματα και ασαφείς ερμηνείες, που αφήνει η Κυβέρνηση να περνούν σε όλες τις τροπολογίες που φέρνει, όπως τώρα και σε αυτή τη Σύμβαση. Είναι, δηλαδή, η ιδιωτικοποίηση του καζίνο. Είδαμε, ότι, περιέργως, δεν ιδιωτικοποιείται άμεσα και μακροχρόνια η έκταση του καζίνο. Βλέπουμε ότι θα γίνει με τη διαδικασία της επιφάνειας, όπου θα οδηγήσετε σε de facto ιδιωτικοποίηση. Και αυτό είναι, εντελώς, πέρα από οτιδήποτε άλλο, ανέντιμο.

Στη συνέχεια, είναι οι κοινόχρηστοι χώροι, οι οποίοι φαίνεται και αυτοί να περνάνε στο ΤΑΙΠΕΔ, χωρίς να υπάρχει διάκριση και το θέμα της περίφραξης, όπου έχουμε -και έχει καταγγελθεί πλέον και διακομματικά-, αυτό που σημειώσαμε από την πρώτη στιγμή ως ΜέΡΑ25, ότιδημιουργείτε περιφραγμένες τις πόλεις. Δεν είναι η εργοταξιακή περίφραξη, είναι οι λειτουργικές περιφράξεις, τις οποίες συνεχίζετε και μετά την εργοταξιακή.

Αυτά είναι τρία πολύ σκληρά πράγματα που βλέπουμε στη Σύμβαση και αναδεικνύονται πλέον και διακομματικά σε ένα βαθμό. Βέβαια, όσα κόλπα και να κάνετε, όσο και να παραβιάζετε το δημόσιο συμφέρον, δεν παύει να μιλάμε για ένα έργο, το οποίο, σε μεγάλο ποσοστό, φαίνεται ότι δεν θα προχωρήσει. Δεν θα προχωρήσει, λόγω της δεινής οικονομικής κατάστασης που συνεχίζουν και είναι οι εμπλεκόμενες εταιρείες.

Βλέπω δύο άρθρα, στοBusiness Daily της 5ης Φεβρουαρίου και στο site Radar στις 11 Μαρτίου. Αναφέρονται στη δυσκολία των τραπεζών να δώσουν τη στήριξη στις δυο επιχειρήσεις και εξηγεί ποιο είναι το πρόβλημα με την κάθε επιχείρηση, τη LAMDA και τη Mohegan που διεκδικεί το καζίνο.

Στη Lamda τα έσοδα στηρίζονται στο γεγονός, ότι θα έχει έναν μεγάλο αριθμό επισκεπτών, πέντε με δέκα εκατομμύρια, κυρίως, για το καζίνο το οποίο δεν προκύπτει αυτή τη στιγμή. Τα έξοδα από τη Lamda θα έρχονταν από τις 11.000, περίπου, κατοικίες, με μέση επιφάνεια 110 τετραγωνικών μέτρων. Φαίνεται, με βάση αυτά τα άρθρα, ότι οι τράπεζες θεωρούν απίθανο να μπορέσουν να διατεθούν μεσοπρόθεσμα αυτές οι κατοικίες.

Επίσης, πέρα από την οικονομική απόδοση των ξενοδοχείων που πάσχουν διεθνώς, λόγω της μείωσης των τουριστικών ροών, μεγάλο πρόβλημα εμφανίζονται και στα Mall, καθώς έχουν, ήδη, και πριν από την καραντίνα αντικατασταθεί από το ηλεκτρονικό εμπόριο,, που ενισχύεται με την πανδημία. Εκεί οφείλεται και η δεινή οικονομική κατάσταση της Lamda, λόγω της δραματικής μείωσης των εσόδων στα Mall του Αμαρουσίου και της Θεσσαλονίκης.

 Αντίστοιχα, για τη Mohegan, η οποία λόγω της πανδημίας έχει χρέη 2,5 δισεκατομμύρια δολάρια, κατάφερε να αντλήσει ένα δάνειο, πάνω από 1 δις με επιτόκιο 8% και υπάρχουν ερωτηματικά, όπως αναφέρουν τα άρθρα, αν μπορεί να προχωρήσει και αν θέλει με τα νέα δεδομένα να προχωρήσει στις σχετικές επενδύσεις.

Να θυμίσω, ότι οι ανάγκες για τη Lamda είναι τόσο τα 307 εκατομμύρια ευρώ που πρέπει να πληρώσει την πρώτη δόση του ΤΑΙΠΕΔ, για τα οποία έχει πάρει κάποια χρήματα με την αύξηση του μετοχικού κεφαλαίου της. Όμως, εδώ έχουμε και τα έργα, τα οποία πρέπει να προχωρήσει σχετικά άμεσα, 800 εκατομμύρια για τις υποδομές, τα οποία δεν έχει διασφαλίσει και είναι αβέβαιο, αν θα μπορέσει να διασφαλίσει η εταιρεία. Οπότε, μιλάμε για ένα έργο, το οποίο, έτσι κι αλλιώς, είναι στον «αέρα», ότι «ψιλά» γράμματα και να βάλετε, ότι διατάξεις εις βάρος του δημοσίου συμφέροντος και να φέρνετε.

Γι’ αυτό εμείς ξαναφέρνουμε το βασικό ζήτημα στην Αίθουσα, δηλαδή, την ανάγκη να σταματήσει αυτή η διαδικασία, την ανάγκη να γίνει το Ελληνικό η μεγάλη ευκαιρία της Αθήνας, το μεγάλο Μητροπολιτικό Πάρκο.

Να θυμίσω, βέβαια, ότι, όπως λένε τα άρθρα, δεν είναι σίγουρο, αν θα ξεκινήσει καν το έργο το ΄21 ή ποτέ, γιατί θεωρούν ότι θα υπάρξουν νέες προσφυγές. Βεβαίως, να σας ενημερώσω, ότι το κίνημα σίγουρα θα προχωρήσει σε νέες προσφυγές και απέναντι σε αυτή τη Σύμβαση, όποτε, γι’ αυτό να μην αμφιβάλετε.

 Θα μπορούσε, όμως, το Μητροπολιτικό Πάρκο, το οποίο θα έπρεπε να είναι αυτό που συζητάμε, να είναι ένας πνεύμονας ζωής για τους κατοίκους της Αθήνας, τους πολύπαθους κατοίκους, καθώς ζουν σε δήμους και μέσα σε ένα πολεοδομικό συγκρότημα με πάρα πολύ μικρή αναλογία πρασίνου και με πάρα πολύ κακή ποιότητα αέρα. Έχει η Ευρωπαϊκή Επιτροπή, ήδη, προσφύγει για τη ρύπανση στη Θεσσαλονίκη, ενώ αναμένεται να προσφύγει, στη συνέχεια, για την Αθήνα και τον Βόλο.

Θα μπορούσαμε, πραγματικά, να παρακινήσουμε, εν μέρει, την τοπική οικονομία, μέσα από τη δημιουργία του Μητροπολιτικού Πάρκου του Ελληνικού. Ένα Μητροπολιτικό Πάρκο, το οποίο θα είναι δημόσια προσβάσιμο, θα έχει κάποιες δημόσιες υποδομές, τις οποίες μπορεί να ενοικιάζει για τη βιωσιμότητά του σε ιδιώτες, σε μικρούς επιχειρηματίες, στην εστίαση, στην αναψυχή, τα απολύτως, απαραίτητα, για τη βιωσιμότητα αυτού του χώρου πρασίνου.

Θα παρήγαγε θέσεις απασχόλησης, οι οποίες θα ήταν, τόσο στη φάση της κατασκευής, όσο και στη φάση της λειτουργίας, αλλά, κυρίως, αυτό που μπορούν να κάνουν τα δημόσια έργα και οι δημόσιες υποδομές και δεν μπορούν να κάνουν οι συγκεντρώσεις των δραστηριοτήτων σε λίγους, όπως σχεδιάζεται στο Ελληνικό, είναι, από εκεί που σήμερα, εσείς σχεδιάζετε να μαζευτούν οι εμπορικές δραστηριότητες όλων των παράκτιων Δήμων στα Mall του Ελληνικού και ξεκινάτε τώρα, πριν να γίνει μεταβίβαση, με τον εμπορικό χώρο, ήδη, σαν τα πρώτα πράγματα που θα κάνει, χωρίς να έχει καν την έκθεση στα χέρια της η Lamda, αντίθετα, ένας δημόσιος πόλος έλξης και αναψυχής για όλους τους κατοίκους του Λεκανοπεδίου, αλλά και τους επισκέπτες, θα σήμαινε την «άνθηση» των επιχειρήσεων στους Δήμους γύρω από το Μητροπολιτικό Πάρκο. Αυτά τα μικρά και μεσαία μαγαζιά, εστιατόρια, εμπορικά καταστήματα, ξενοδοχεία, θα έδιναν, πραγματικά, μία πνοή και με μία βιωσιμότητα.

Η Αθήνα, αυτή τη στιγμή, κινδυνεύει, να βρεθεί όχι «με την πλάτη στη θάλασσα», αλλά «με την πλάτη σε έναν τοίχο», που πίσω του θα είναι η θάλασσα. Αυτό σχεδιάζετε εδώ και με τις περιφράξεις.

Προχωράτε με το μεγαλύτερο πρότζεκτ ιδιωτικοποίησης του δημόσιου χώρου. Πάλι θα αναφερθούμε στο θέμα της επιφανείας, το θέμα που εσείς συνεχίζετε να λέτε, ότι «οι εκτάσεις θα γυρίσουν μετά από ενενήντα εννέα χρόνια στο δημόσιο», όταν νομοθετείτε να μη γυρίσουν πότε.

Λυπόμαστε να βλέπουμε, τόσο τη Ν.Δ., όσο και τον ΣΥΡΙΖΑ, να «αγωνίζονται» για το ποιος κάνει περισσότερα στο Ελληνικό. Είδαμε τον ΣΥΡΙΖΑ να επιφυλάσσεται γι’ αυτή τη Σύμβαση, παρ’ όλα αυτά τα «εκτρωματικά» που έχει μέσα, να μιλά για κοινές υπουργικές αποφάσεις, που είχαν ετοιμάσει οι ίδιοι κ.λπ.. Είδαμε, επίσης, το ΚΙΝ.ΑΛ. να καταδικάζει το απερίσκεπτο, όπως περιέγραψαν, παρελθόν τους, όταν έλεγαν «το Ελληνικό να γίνει πάρκο».

Η ιδέα της ιδιωτικής πόλης, της περιφραγμένης πόλης, είναι καινούργια για την ελληνική πραγματικότητα, καθώς δεν την έχουμε δει πουθενά, ούτε στην Εκάλη, ούτε σε κανένα προάστιο της Αθήνας, δεν είδαμε να έχουμε τοιχισμένες, πλέον, πόλεις. Είναι σαν να θέλετε να εισάγετε τις φαβέλες και τους οικισμούς των πλουσίων. Δημιουργείτε μία ακόμη «ρωγμή» στο κοινωνικό κεφάλαιο αυτής της χώρας, μία ακόμη «ρωγμή» για τη Δημοκρατία, μία ακόμη «ρωγμή» για την κοινωνική συνοχή.

Ακούσαμε την κριτική των Δημάρχων στην ακρόαση. Κοινόχρηστοι χώροι που δεν αποδόθηκαν στους Δήμους, το δικαίωμα επιφάνειας που δεν δίνει εισφορά στους Δήμους. Τι γίνεται με το δικαίωμα επιφάνειας, σε περίπτωση που υπάρχει πτώχευση; Είδαμε, δηλαδή, ότι είχατε δίκιο να φοβάστε την Τοπική Αυτοδιοίκηση, ακόμη κι αυτούς που προέρχονται από τον δικό σας πολιτικό χώρο, γιατί δεν μπορούν να μην ακούνε τις πιέσεις που ασκούν οι τοπικοί καταστηματάρχες, οι πολίτες για την καταστροφή που επέρχεται στον τόπο τους και δεν μπορούν να σιωπούν.

Σε άλλα νέα, βέβαια, σε μία άλλη εμβληματική επένδυση για τις Σκουριές, που συζητείται, αυτή τη στιγμή, στην Ολομέλεια, να ενημερώσω, ότι έχουν κηρύξει στην «αδελφή εμβληματική επένδυση», όπως είχατε ανακοινώσει επανειλημμένα Ελληνικό, Σκουριές, Εξορύξεις, οι εργαζόμενοι στα Μεταλλεία της El Dorado στάση εργασίας, καθώς καταγγέλλουν, ότι η εταιρεία επιχειρεί να αλλάξει τους εργασιακούς όρους, που εσείς προβλέπετε, ότι μπορεί να αλλάξει στη σύμβαση, όταν υπογραφεί, όταν περάσει από το Κοινοβούλιο σήμερα. Δεν περιμένουν οι τρεις εμβληματικές σας επενδύσεις. Ανυπομονούν να κάνουν πράξη τα «δωράκια» που τους δίνετε, πριν ακόμη ψηφιστούν.

Εννοείται ότι εμείς θα σταθούμε απέναντι σε αυτή τη Σύμβαση για το Ελληνικό, ενώ θα σταθούμε, ανά πάσα στιγμή, υπέρ της δημιουργίας ενός δημόσιου Μητροπολιτικού Πάρκου στο Ελληνικό, με όρους βιοοικονομικής βιωσιμότητας, ενός πάρκου που θα έχουν πρόσβαση οι πολίτες και που θα είναι ένας σύμμαχός τους στον αιώνα της οικολογικής και κλιματικής κρίσης και όχι να δουν τον τελευταίο τόσο μεγάλο χώρο της Αθήνας να τσιμεντώνεται, τόσο βάναυσα και προκλητικά με υπερμεγέθη κτίρια στο παραλιακό μέτωπο.

Ευχαριστώ πολύ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Έχουμε ολοκληρώσει με τους Εισηγητές και Ειδικούς Αγορητές των Κομμάτων.

Τον λόγο έχει ο Υφυπουργός Περιβάλλοντος και Ενέργειας, κ. Νικόλαος Ταγαράς.

**ΝΙΚΟΛΑΟΣ ΤΑΓΑΡΑΣ (Υφυπουργός Περιβάλλοντος και Ενέργειας):** Ευχαριστώ, κύριε Πρόεδρε.

Κυρίες και κύριοι συνάδελφοι, άκουσα και χθες, αλλά και σήμερα με προσοχή, όλες τις παρατηρήσεις, σχετικά με το νομοσχέδιο που συζητάμε σήμερα στην Επιτροπή και ειδικότερα στο κομμάτι που αφορά στις πολεοδομικές και χωροταξικές διατάξεις. Θέλω να σας πω οριζόντια και περιγράφοντας τη μεγάλη εικόνα, ότι δεν αλλάζουμε τίποτα, ούτε από πλευράς χρήσεων, ούτε από πλευράς όρων δόμησης. Δεν αλλάζουμε τίποτα που να μεταβάλλει όλες τις διατάξεις που τα τελευταία χρόνια έχουν αναπτυχθεί και αφορούν στην κατασκευή του έργου του Ελληνικού.

Άκουσα, βεβαίως, παρατηρήσεις και σέβομαι απόλυτα -και ίσως θέλουν και διευκρινίσεις- όλα αυτά που είπα εισαγωγικά, να τα υποστηρίξω- και συγκεκριμένα, γιατί δεν αλλάζουν και όλα αυτά που περιγράφονται, έχουν αποκλειστικά ως στόχο να διευκρινίσουν, να ερμηνεύσουν ή και να συμπληρώσουν πολεοδομικές διατάξεις, γιατί υπάρχουν κενά στην πολεοδομική νομοθεσία και αυτό λόγω του μεγέθους του έργου, λόγω του ειδικού καθεστώτος και της έκτασης.

Μετά από αυτές τις οριζόντιες παρατηρήσεις θα μπω στις λεπτομέρειες. Άκουσα, καταρχήν, για το θέμα των περιφράξεων. Θέλω να σας πω, ότι αν δεν υπήρχαν οι ιδιαιτερότητες του μεγέθους, αγαπητοί συνάδελφοι, κύριε Λοβέρδο και κυρία Πέρκα, αναφέρθηκαν βέβαια και άλλοι συνάδελφοι, οι ιδιαιτερότητες του ειδικού καθεστώτος, δεν θα συζητούσαμε και δεν θα αναφερόμαστε σε διατάξεις που έρχονται να καλύψουν κενά. Θα αναφερθώ σε αυτά, λέγοντας ότι είναι προσωρινού χαρακτήρα και όχι μόνιμου. Αν χρειάζεται διευκρίνιση, το λέω εισαγωγικά, θα υπάρξει και νομοτεχνική βελτίωση. Δεν ερχόμαστε να καλύψουμε, ούτε να δώσουμε αφορμές και δικαιώματα να καλύψουν όρια και προσβάσεις προς την παραλία. Απλώς, ερχόμαστε, λόγω του μεγέθους του έργου, που ξεπερνάει, όχι την έννοια του οικοπέδου, όχι την έννοια του οικοδομικού τετραγώνου, αλλά λόγω της μεγάλης έκτασης, ξεπερνάει την πολεοδομική έννοια του κοινόχρηστο χώρου, και παρεμβαίνουμε με αυτές τις διατάξεις.

Είναι γνωστό, ότι η περίφραξη, όπως περιγράφεται στον ν.4067/2012, στον νέο οικοδομικό κανονισμό, στο άρθρο 2, παρ. 62, αναφέρεται περίφραξη ανάμεσα σε οικόπεδα μεταξύ τους ή σε οικόπεδο και κοινόχρηστο χώρο. Εδώ, όμως, η έννοια «οικόπεδο» είναι τεράστια, επειδή ξεπερνάει, ακόμη και την έννοια του οικοδομικού τετραγώνου και επειδή η έννοια του κοινόχρηστου, λόγω του ειδικού καθεστώτος, δεν διέπεται από διατάξεις πολεοδομικής νομοθεσίας, δεν αναφέρομαι στις προς πολεοδόμηση περιοχές, αλλά στα πάρκα και στους ελεύθερους χώρους, γι’ αυτό και αναφέρεται ως δυνατότητα η περίφραξη, ανάμεσα στα οικόπεδα, όμως, προσωρινού χαρακτήρα, για λόγους ασφάλειας, στη διάρκεια εκτέλεσης των εργασιών και όταν αυτά τμηματικά ολοκληρώνονται θα απελευθερώνονται. Οι περιφράξεις δεν έχουν λόγο ύπαρξης. Ο μόνος λόγος, για τον οποίο θα κατασκευαστούν, είναι για λόγους ασφαλείας και του εργοταξίου, μέσα στο οποίο θα εκτελούνται πολλά ταυτόχρονα και με ειδικές συνθήκες ειδικά έργα. Άρα, αποκλειστικά και μόνο, για λόγους ασφαλείας, θα εξελιχθεί αυτή η δυνατότητα της περίφραξης, γι’ αυτό και περιγράφεται. Ακριβώς, επειδή έρχεται να καλύψει ένα κενό, λόγω μεγέθους ειδικών κτιρίων, υψηλά κτίρια, και ειδικού καθεστώτος.

Για παράδειγμα, βλέπετε ότι αναφέρεται και σε παιδικές χαρές. Ο λόγος που αναφέρεται και κατά τη φάση εξέλιξης των εργασιών είναι, διότι δεν επέχουν την έννοια του κοινόχρηστου χώρου, εκεί που θα κατασκευαστούν οι παιδικές χαρές, λόγω ειδικού καθεστώτος. Διαφορετικά, δεν υπήρχε λόγος να τις αναφέρουμε. Και σε ότι αφορά στα έργα, κανένα έργο, καμία κατασκευή κτιρίου, δεν θα γίνει χωρίς άδεια. Τι θα γίνουν εκεί που λέμε χωρίς άδεια; Ότι προβλέπεται και σήμερα. Ότι θα προβλεπόταν για παιδικές χαρές σε κοινόχρηστους χώρους, που εδώ δεν έχουμε πολεοδομικά την έννοια αυτή, ανάλογες διατάξεις για εργασίες που προβλέπονται, ήδη, χωρίς έκδοση οικοδομικής άδειας και μόνο γι’ αυτές.

Άρα, δεν τίθεται θέμα μόνιμης περίφραξης, ούτε ανάμεσα στα οικόπεδα, ούτε σε ολόκληρο το κέντρο, πολύ περισσότερο προς την παραλία. Σε ότι αφορά στις εργασίες που θα εκτελούνται, όσο εκτελούνται, το παραλιακό μέτωπο, ειδικά αυτό θα είναι ανοιχτό και η μόνη περίπτωση που αυτό δεν θα συμβαίνει, αλλά και ο χρόνος που θα διαρκέσει, είναι μόνο όταν γίνουν εργασίες στην παραλιακή ζώνη. Σε καμία άλλη περίπτωση. Και επειδή σέβομαι τις ανησυχίες, λέω ξανά, ότι θα υπάρξει νομοτεχνική βελτίωση, ότι είναι προσωρινού χαρακτήρα, ότι είναι τμηματικές και μόνο για λόγους ασφάλειες και ότι ολοκληρώνεται θα απελευθερώνεται από πλευράς περιφράξεων.

Έρχομαι τώρα σε ένα άλλο θέμα, το οποίο τέθηκε και αφορά στους χρόνους. Πράγματι, επιταχύνονται οι χρόνοι για τις εγκριτικές διαδικασίες και τις αδειοδοτικές διαδικασίες. Όμως, δεν μηδενίζονται και θα αναφερθώ και στο ΚΕΣΠΑ, επειδή αναφερθήκατε στις δέκα ημέρες. Πράγματι, αλλά από πότε μετρούνται οι δέκα ημέρες; Από τότε που συνεδριάζει το Κεντρικό Συμβούλιο Περιβαλλοντικής Αδειοδότησης, μέχρι να γράψει την απόφαση. Όχι από τον χρόνο που υποβάλλεται το αίτημα προς το ΚΕΣΠΑ, για να συνεδριάσει και να δώσει την απόφαση.

**ΑΝΔΡΕΑΣ ΛΟΒΕΡΔΟΣ (Ειδικός Αγορητής του Κινήματος Αλλαγής):** Αυτό το λέτε για καλό ή για κακό;

**ΝΙΚΟΛΑΟΣ ΤΑΓΑΡΑΣ (Υφυπουργός Περιβάλλοντος και Ενέργειας):** Εγώ λέω από τη στιγμή που θα ληφθεί η απόφαση στο ΚΕΣΠΑ, μέχρι την καθαρογραφή της απόφασης.

**ΑΝΔΡΕΑΣ ΛΟΒΕΡΔΟΣ (Ειδικός Αγορητής του Κινήματος Αλλαγής):** Άρα, μπορεί να συνεδριάσει μετά από έξι μήνες.

**ΝΙΚΟΛΑΟΣ ΤΑΓΑΡΑΣ (Υφυπουργός Περιβάλλοντος και Ενέργειας):** Όχι, βέβαια. Οι προθεσμίες που έχουν τα όργανα είναι οριοθετημένες. Δεν τις προσδιορίζουμε τώρα. Από την ώρα, όμως, που λαμβάνεται μία απόφαση, κύριε Λοβέρδο, μέχρι να καθαρογραφεί και να σταλεί, μεσολαβεί ένα διάστημα. Γι’ αυτό ερχόμαστε και παρεμβαίνουμε.

**ΑΝΔΡΕΑΣ ΛΟΒΕΡΔΟΣ (Ειδικός Αγορητής του Κινήματος Αλλαγής):** (*ομιλεί εκτός μικροφώνου*)

**ΝΙΚΟΛΑΟΣ ΤΑΓΑΡΑΣ (Υφυπουργός Περιβάλλοντος και Ενέργειας):** Το σέβομαι. Απλώς, είπα για το δεκαήμερο, επειδή αναφέρθηκε ότι είναι μεγάλη η πίεση.

**ΑΝΔΡΕΑΣ ΛΟΒΕΡΔΟΣ (Ειδικός Αγορητής του Κινήματος Αλλαγής):** (*ομιλεί εκτός μικροφώνου*)

**ΝΙΚΟΛΑΟΣ ΤΑΓΑΡΑΣ (Υφυπουργός Περιβάλλοντος και Ενέργειας):** Όχι και περισσότερο.

**ΘΕΟΠΙΣΤΗ (ΠΕΤΗ) ΠΕΡΚΑ (Εισηγήτρια της Μειοψηφίας):** (*ομιλεί εκτός μικροφώνου*)

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Παρακαλώ, παρακαλώ.

**ΝΙΚΟΛΑΟΣ ΤΑΓΑΡΑΣ (Υφυπουργός Περιβάλλοντος και Ενέργειας):** Να σας πω κάτι;Ξέρετε γιατί; Θα σας πω. Πράγματι…

**ΑΝΔΡΕΑΣ ΛΟΒΕΡΔΟΣ (Ειδικός Αγορητής του Κινήματος Αλλαγής):** (*ομιλεί εκτός μικροφώνου*)

**ΝΙΚΟΛΑΟΣ ΤΑΓΑΡΑΣ (Υφυπουργός Περιβάλλοντος και Ενέργειας):** Θα σας πω αμέσως. Ο χρόνος, μέσα στον οποίο οφείλει το Κεντρικό Συμβούλιο Περιβαλλοντικής Αδειοδότησης να γνωμοδοτήσει, είναι συγκεκριμένος και είναι καλός. Έχει περιοριστεί.

**ΑΝΔΡΕΑΣ ΛΟΒΕΡΔΟΣ (Ειδικός Αγορητής του Κινήματος Αλλαγής):** (*ομιλεί εκτός μικροφώνου*)

**ΝΙΚΟΛΑΟΣ ΤΑΓΑΡΑΣ (Υφυπουργός Περιβάλλοντος και Ενέργειας):** Κατ’ αρχήν το Κεντρικό Συμβούλιο Περιβαλλοντικής Αδειοδότησης γνωμοδοτεί προς τη Διεύθυνση Περιβαλλοντικής Αδειοδότησης. Άρα, η άδεια εκδίδεται από τη ΔΙΠΑ. Προϋπόθεση, όμως, για να εκδοθεί είναι η απόφαση του ΚΕΣΠΑ και το ΚΕΣΠΑ έρχεται, όταν καθυστερούν οι γνωμοδοτήσεις που είναι τριάντα ημέρες προς όλους τους θεσμικούς φορείς, με ότι περιλαμβάνεται, για να αποφασίσουν. Έρχεται, λοιπόν, και για να υπάρχει απόφαση, όταν αυτοί που οφείλουν να γνωμοδοτήσουν, στον χρόνο που οφείλουν, δεν απαντούν, έρχεται το Κεντρικό Συμβούλιο Περιβαλλοντικής Αδειοδότησης και αναπληρώνει, στην ουσία, αυτό το κενό.

Από τη στιγμή, λοιπόν, που λαμβάνεται η απόφαση, λέμε σε δέκα ημέρες να έχει καθαρογραφεί. Υπάρχουν πολλές αποφάσεις. Δεν μπήκε τυχαία αυτή η ρύθμιση. Και για να διασφαλιστεί και η επένδυση, γιατί είναι μία τεράστια επένδυση, μπορεί για εμάς να φαίνεται ένα έργο ιδιαίτερο, όμως, εκεί για πολλά έργα η τήρηση του χρονοδιαγράμματος είναι κρίσιμο κομμάτι, γι’ αυτό και έγινε παρέμβαση ως προς την έκδοση της απόφασης, λόγω μεγάλου φόρτου στο σύστημα και περιμένουμε και πολύ περισσότερες αδειοδοτήσεις από δω και μπρος.

Ακόμη δεν έχουν ξεκινήσει οι αδειοδοτήσεις. Όταν ξεκινήσουν, που θα περιλαμβάνουν και περιβαλλοντικές αδειοδοτήσεις, όχι μόνο εκδόσεις οικοδομικών αδειών, τότε η πίεση θα είναι μεγάλη, γι’ αυτό και προετοιμαζόμαστε να ανταποκριθούμε σε αυτή την πίεση και μόνο για έργα και αδειοδοτήσεις που αφορούν στο Ελληνικό. Γι’ αυτό αναφέρθηκα με λεπτομέρεια στο κομμάτι αυτό.

Θέλω, επίσης, να τονίσω κάποια πράγματα, σε ότι αφορά επιμέρους διατάξεις, γιατί ήταν κρίσιμα τα στοιχεία, στα οποία αναφερθήκατε, κυρία Πέρκα, σε ότι αφορά στα ψηλά κτίρια. Ξέρετε, ότι ψηλά κτήρια πολεοδομικά δεν είχαμε, αλλά διατάξεις που να καλύπτουν ανάγκες. Αυτή η επένδυση, λόγω ακριβώς των ειδικών κατασκευών που θέλουν και αυτά, από πλευράς ασφάλειας και από πλευράς λειτουργίας, γιατί οι διατάξεις αυτές που είναι αναλυτικές, δεν έρχονται για να μεταβάλλουν χρήσεις σε όρους δόμησης, αλλά έρχονται να δώσουν, εκ των προτέρων, απαντήσεις για λειτουργικά θέματα και για αδειοδοτικά, σε επίπεδο λειτουργίας και να τα διευκρινίσουν, εξ αρχής, όχι μόνο για τους ίδιους, αλλά και για τις δικές μας υπηρεσίες, επειδή είναι ένα μεγάλο έργο και σύνθετο.

Για πρώτη φορά, σε τέτοιο μέγεθος, τέτοιο έργο. Επειδή οι ταχύτητες για την εξέλιξή του και την υλοποίησή του, είναι, πράγματι, κλειστές και γρήγορες, προσπαθούμε να διασφαλίσουμε, εκ των προτέρων, όλες αυτές τις διαδικασίες που θα ακολουθήσουν αύριο. Θα έχουμε και άλλες, αν χρειαστεί. Ξαναλέω είναι ένα έργο πρωτόγνωρο. Ότι, όμως, έχει πέσει στην αντίληψή μας, όπου πρέπει να λάβουμε μέτρα, όπου πρέπει να προλάβουμε καταστάσεις, όπου πρέπει να διασφαλίσουμε εξελίξεις, αυτό το κάνουμε, γι’ αυτό και αυτή η ανάλυση και η συμπλήρωση. Ξέρετε ότι η υπουργική απόφαση, επί της οποίας ερχόμαστε να προσθέσουμε, είναι η υπουργική απόφαση 21654/17, όπως τροποποιήθηκε το ’18, και ίσως χρειαστεί και αύριο να συμπληρώσουμε κι άλλα.

Θα κλείσω με αυτό που ξεκίνησα, για να ξαναπώ ότι όλα αυτά τα οποία αναγράφονται ως πολεοδομικές διατάξεις, έρχονται, απλώς, να διευκρινίσουν, να επεξηγήσουν, να βάλουν χρόνους και χρονοδιαγράμματα, να ορίσουν διατάξεις που πολεοδομικά δεν καλύπτονται, δηλαδή, υπάρχει θεσμικό πολεοδομικά κενό, για να καλυφθούν όλα αυτά που θα βρούμε μπροστά μας.

 Επίσης, επειδή θα είδατε και για τις άδειες οικοδομών, αλλά και για τις κατεδαφίσεις πολλά είναι τα κτίρια που πρέπει να κατεδαφιστούν και πολλά τα κτίρια που θα ανεγερθούν, όλα αυτά έχουν διάφορες φάσεις στο χρονοδιάγραμμα κατασκευής, γι’ αυτό και δίνεται η ευελιξία δυνατότητας, λόγω της ιδιαιτερότητας του όλου έργου και για κατεδαφίσεις παράλληλα, αλλά και για ανεγέρσεις κατασκευών. Γι’ αυτό και τα αυξημένα μέτρα ασφάλειας, για τα οποία έκανα την αναφορά, τα οποία είναι προσωρινού χαρακτήρα και θα απελευθερώνονται οι χώροι τμηματικά με την ολοκλήρωση τους.

Ευχαριστώ πολύ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Τον λόγο έχει ο κ. Σταϊκούρας.

**ΧΡΗΣΤΟΣ ΣΤΑΪΚΟΥΡΑΣ (Υπουργός Οικονομικών):** Για σεβασμό του χρόνου των συναδέλφων, έχω συγκεκριμένες απαντήσεις σε δεκαεπτά ερωτήματα. Ωστόσο, θα απαντήσω αύριο σε ερωτήματα που ετέθησαν.

Θα απαντήσω, σε ότι αφορά στη Σύμβαση και αν αυτή θα μπορούσε να γίνει με συμβολαιογραφική πράξη. Θα απαντήσω στο θέμα, για το αν στη διανομή θα έπρεπε να υπάρχουν ή να μην υπάρχουν οι κοινόχρηστοι χώροι. Θα απαντήσω για το γιατί δεν μεταβιβάζεται ο αιγιαλός και η παραλία. Θα απαντήσω για το διάγραμμα διανομής, αν συμφωνείται, μεταξύ αγοραστή πωλητή και ελληνικού δημοσίου και γιατί δεν υπάρχει υπογραφή του επενδυτή. Θα απαντήσω για τα ζητήματα, τα οποία ετέθησαν για τουριστικές κατοικίες και για ζώνες αναπτύξεις.

Συγκρατήστε, όμως, σήμερα τρεις αριθμούς, τον έναν τον είπα και χθες. Πρέπει να γίνεται μία αξιολόγηση κάθε φορά της συμφωνίας διανομής.  Η πρόταση που είχαμε από το Τεχνικό Επιμελητήριο, σε σχέση με αυτή που έχετε μπροστά σας, δίνει 50,36% περισσότερη δομήσιμη επιφάνεια στην ιδιοκτησία και προς όφελος του ελληνικού δημοσίου. Δηλαδή, 336.434,39 περισσότερα τετραγωνικά μέτρα.

Δεύτερο στοιχείο να συγκρατήσετε για την παράκτια έκταση. Στο παράκτιο μέτωπο το ελληνικό δημόσιο παίρνει 530.742,30 τετραγωνικά μέτρα και ο επενδυτής 227.460,45 τετραγωνικά μέτρα.

Τέλος, με τον ν. 4422/16 κυρώθηκε η από 14/11/2014 σύμβαση αγοραπωλησίας μετοχών για την απόκτηση του 100% του μετοχικού κεφαλαίου της εταιρείας «Ελληνικό Α.Ε.». Τίθεται ο προβληματισμός, εάν στην έκταση αυτή θα πρέπει ή όχι να αφαιρεθούν οι κοινόχρηστοι και κοινωφελείς χώροι. «Συνέπεια των ανωτέρω συνάγεται ευκρινώς, ότι για την επιτυχημένη υλοποίηση του σχεδιασμού ολοκλήρωσης ανάπτυξης, σύμφωνα με το σχετικό επενδυτικό πλάνο, προβλέφθηκε ότι η διανομή του ενιαίου ακινήτου θα γίνει, επί της συνολικής έκτασής του. Δηλαδή, η Εταιρεία θα αποκτήσει το 30%, επί της συνολικής έκτασης των 6.000.000 τετραγωνικών μέτρων του Πόλου, στην οποία συμπεριλαμβάνονται οι προβλεπόμενοι κοινόχρηστοι και κοινωφελείς χώροι, οι οποίοι θα περιέλθουν αυτονοήτως, ως εκ του προορισμού τους, στο ευρύτερο ελληνικό δημόσιο, ως μέρος του 70% που αυτό θα λάβει, στο πλαίσιο της διανομής. Για τον λόγο αυτόν, άλλωστε, έχει προβλεφθεί ότι, οι εν λόγω χώροι θα περιέλθουν στην κυριότητα των δικαιούχων τους, αμέσως μετά τη διανομή των ακινήτων».

Αυτή είναι η Εισήγηση από 4/12/2019, που την υπογράφουν τα μέλη της Επιτροπής, Τεχνικό Επιμελητήριο της Ελλάδος, Πρόεδρος, Α΄ Αντιπρόεδρος, Γενικός Γραμματέας, ο Πρόεδρος του Πανελληνίου Συλλόγου Αγρονόμων Τοπογράφων Μηχανικών και Καθηγήτρια Δημοσίου Δικαίου Νομικής Σχολής Πανεπιστημίου Αθηνών, κυρία Σιούτη.

Ευχαριστώ πολύ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής)**: Κυρίες και κύριοι συνάδελφοι, στο σημείο αυτό, ολοκληρώθηκε η συνεδρίαση.

Στο σημείο αυτό γίνεται η γ΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Σάββας Αναστασιάδης, Μανούσος – Κωνσταντίνος Βολουδάκης, Ιωάννης Βρούτσης, Αναστάσιος Δημοσχάκης, Τσαμπίκα (Μίκα) Ιατρίδη, Αθανάσιος Καββαδάς, Σταύρος Καλογιάννης, Κωνσταντίνος Καραγκούνης, Θεόδωρος Καράογλου, Γεώργιος Καρασμάνης, Συμεών (Σίμος) Κεδίκογλου, Κωνσταντίνος Κοντογεώργος, Θεόφιλος Λεονταρίδης, Ιωάννης Μπούγας, Χρήστος Μπουκώρος, Χαράλαμπος (Μπάμπης) Παπαδημητρίου, Θεόδωρος (Θόδωρος) Ρουσόπουλος, Μάριος Σαλμάς, Βασίλειος – Πέτρος Σπανάκης, Λάζαρος Τσαβδαρίδης, Βασίλειος – Νικόλαος Υψηλάντης, Τρύφων Αλεξιάδης, Ευτυχία Αχτσιόγλου, Όλγα Γεροβασίλη, Ιωάννης Γκιόλας, Σουλτάνα Ελευθεριάδου, Παναγιώτης Κουρουμπλής, Κυριακή Μάλαμα, Αικατερίνη Παπανάτσιου, Θεοπίστη Πέρκα, Αλέξανδρος Φλαμπουράρης, Γεώργιος Αρβανιτίδης, Χρήστος Κατσώτης, Βασίλειος Βιλιάρδος, Κρίτων – Ηλίας Αρσένης και Γεώργιος Λογιάδης.

Τέλος και περί ώρα 17:00΄ λύθηκε η συνεδρίαση.

**Ο ΠΡΟΕΔΡΟΣ ΤΗΣ ΕΠΙΤΡΟΠΗΣ Η ΓΡΑΜΜΑΤΕΑΣ**

 **ΣΤΑΥΡΟΣ ΕΛ. ΚΑΛΟΓΙΑΝΝΗΣ ΤΣΑΜΠΙΚΑ (ΜΙΚΑ) ΙΑΤΡΙΔΗ**